Bible in one year - Aymara Bible 1997 - March 21\n1. “Ucatsti yakha thaquinjam sarapjjtan Basán toker sarasina, ucampis uca marcan Og sutini reyipajj takpach ejercitopampiw jiwasampi nuwantasiñatac mistunïna Edrei sat chekaru.\n2. “Ucatsti Diosajj nayarojj sitänwa: ‘Jan jumajj ajjsaramti, nayaw juparu, ejercitoparu, uqhamarac take marcaparu amparamar catuysma, uqhamata Sehón sat amorreonacan reyiparus lurcta uca quipca lurañamataqui, cawquïritï Hesbón marcan jaccäna uca’ sasa.\n3. “Uqhamaw cunjämatï Tatitu Diosajj jiwasan amparanacasaru catuyistäna Og reyiru uqhamarac take ejercitoparusa. Ucatsti takeniruw jiwarayapjjtan jan maynirus jilt'ayasa.\n4. Uqhamaraquiw take marcanacapsa catuntapjjtan, janiraquiw mä marcas jan catuntatajj uñjascänti. Takpachasti sojjta tunca marcanacänwa, take Argob sat chekanquir marcanaca, uqhamaraqui takpach Og sat Basán reyis apnakcäna uca marcanaca.\n5. Take uca marcanacasti suma thuru uqhamaraqui jach'a alto perkanacan muyuntatänwa, jach'a puncunacani, uqhamaraqui wali thuru hierrot lurat barranacani, ucatsti yakha jan perkanïqui uca marcanacasti janiw jaqhutäcänti.\n6. Take uca marcanac t'unjapjjtan, cunjämatï Hesbón marcan Sehón reyimpejj lurapctan uqhama, uqhamaraqui chachanacarusa, warminacarusa, wawanacarusa jiwarayasa.\n7. Ucatsti jiwasataquejj take uywanaca, uqhamaraqui take cunanacatï jila alanïcän ucanacacwa catuntasipjjtanjja.\n8. “Uqhamaw qhä tiemponjja uca pä amorreo reyinacan orakenacapajj jiwasan catuntatäna, cawquïrinacatï jacapjjäna Jordán jawirat inti jalsu tokena, Arnón jawira chekata Hermón sat kollunaccama.\n9. (Aca Hermón kollurojj sidonio jakenacajj Sirión sasaw sutichapjjäna, amorreo jakenacasti Senir sasaraqui.)\n10. Take pata pampanacan marcanacarac catuntapjjayätan, Galaad, Basán, sutin orakenaca Salca, Edrei chekacama, cawquïri marcanacatï Og reyin apnakatäcäna Basán marcana take ucanaca.\n11. (Og sat reyiquiraquiw refaítas sat jach'a tansa jakenacatjja kheparjjäna. Iquiñapasti hierrot luratänwa; largorojj pusi metro anchorusti pä metroraqui, cunjämatï ucajj jichhacama amonitanacan Rabá sat marcapancasqui.)\n12. “Cawquïri orakenactï catuntapcäyätan ucanacsti Rubén uqhamaraqui Gad uca tribunacaruw churäyäta, cawquïri oraketï Aroer sat chekat sarqui Arnón jawir thiyanjama, Galaad chicat kollunaccama takpach marcanacampi cuna.\n13. Ucatsti cawquïri kollunacatï Galaad oraket jilt'ascäna, uqhamaraqui take Basán orakenaca Og reyejj apnakcäna ucanaca, ucatsti takpach Argob orakenaca, cawquïritï refaítas sat jach'a jakenacan jacäwipat uñt'atäcän take ucanacaracwa churäyäta chicat Manasés triburojja.\n14. (Manasés tribun Jair sutini yokapajj Argob sat orakenacwa catuntasjjäna, Gesur, Maaca orakenacampis korpasqui uca chekacama, ucatsti sutinchänwa Basán orakerojja Havot-jair sasa pachpa sutipampi, cawquïr sutimpitï jichhürunsa uñt'atäsqui uqhama.)\n15. Maquir chacharusti Galaad orakwa churäyäta.\n16. Rubén, uqhamarac Gad tribunacarusti Galaad oraketa Arnón jawircamäquis uca orakenacwa churäyäta chica vallenjam pasasa, Jaboc sat jawircama, cawquïritï amonitanacan orakepat korpäqui ucacama.\n17. Qhursa inti jalsu tokerusti Arabá sat orake churäyäta, Pisga sat kollun inti jalsu tokeru, cawquïri oraketï Jordán jawirampi korpasqui, ucatsti Cineret kota toketa sararaqui Jayun kotar puriñcama, cawquïritï Mar Muerto satäqui ucacama.\n18. “Uca urunjja nayajj yakha ewjja churapjjaraquïyäsmajja: ‘Jumanacan Diosamaw aca orake amparanacamar catuyapjjtam. Ucatsti cawquïri jakenacatï nuwasiñ yatipcta ucanacajj armanacam apjjarusisin israelit jilanacaman nayrap sarapjjam.\n19. Cawquïri marcanactï churapcäma ucanacanjja warminaca, wawanaca, uqhamarac uca walja uywanacamaquiw kheparjjani. Nayasti yattwa jumanacan walja uywanacanïpjjatamjja.\n20. Cunapachatï Tatitojj jilanacamar samarañ churcani, cunjämatï jumanacar churapjjsma uqhama, uqhamarac jupanacas Jordán jawirat qhursancqui uca orakenac catuntasjjapjjani, ucapachaw jumanacajj cuttanjjapjjäta, cawquïri oraktï churapcsma ucarojja’ sasa.\n21. “Josué chacharusti aca ewjja churaraquiyätjja: ‘Juman quipca nayranacamampiw uñjta cunjämtï Tatitu Diosamajj uca pä reyinacarojj lurqui ucjja. Uqhamaraquiw take marcanacampis lurani cawqhanjamtï pascäta ucanacansa.\n22. Janirac jumajj jupanacaru ajjsaramti, juman Tatitu Diosamaw jumanacat arjjatasa nuwasiscani’ sasa.\n23. “Uca pachpa horasanaracwa Diosarojj mayista:\n24. ‘Dios Tata, jumaw aca sirvirimar ch'amam uñacht'aytajja. Janiraquiw yakha Diosajj jumjamajj utjquiti alajjpachansa ni acapachansa, cunjämatï jumajj jach'a uñacht'äwinac lurcta uqhama.\n25. Jumaruwa achict'asma nayan maqhatañajjataqui qhursa Jordán jawira tokeru, nayasti uñjañ munta qhä suma orake, uqhamarac qhä suma kollunacsa, Líbano sat oraksa’ sasa.\n26. Ucampis Diosajj nayataquejj colerasïnwa jumanacan jucha luratanacam laycu, janiraquiw mayisitajjarojj ist'añ munquitänti. Ucat sipansa aqham situwa: ‘¡Uqhacamaqui! Jan juc'ampi ucjjatjja parlistati.\n27. Jichhasti maqhatamay qhä Pisga sat kollu pataru, uca patataraqui uñatatam amstaru, aynacharu, uqhamaraqui inti jalsu tokeru, inti jalanta tokerusa, ucampis janiraquiw Jordán jawir qhurcatarojj maqhatcätati.\n28. Jichhajj churamay Josué chacharojj ewjjanaca, uqhamarac juparojj ch'amañcham, thuru sayt'asiyaraquim, jupaw marcan nayrap sarani, uca orakenacsa catuntaraquini, cawquïrtï jichhajj uñjta ucanaca’ sasa.\n29. “Ucatsti jiwasajj Bet-peor uñcatas valleruw kheparjjayätanjja.\n1. “Jichhasti Israelit jakenaca, ist'apjjam cawquïri leyinactï, yatichapcsma ucanaca. Uqhamarac uca leyinacar phokhasarac sarnakapjjam, jacapjjaraquimsa, cawquïri oraktï awquinacaman Tatitu Diosapajj churapctam ucanjja.\n2. Janiraqui cawquïri ewjjanactï churapcäma ucanacarojj jiljjatayapjjamti ni apakapjjamsa. Jaysapjjam Tatitu Diosaman camachi arunacap churapcsma ucarojja.\n3. Jumanacasti uñjapjjtaw cuntï Tatitojj Baal-peor sat chekanjja lurqui ucjja, uqhamaraquiw uñjapjjta cunjämsa jumanac taypit jiwarayäna take cawquïri jakenacatï uca chekanquir diosaru yupaychapjjäna ucanacarojja.\n4. Ucampis cawquïrinacatï jumanacat Tatitu Diosamaru take iyawsañampi arcapjjta ucanacajj jacasipctawa.\n5. Nayasti jumanacarojj yatichapjjsmawa take cawquïri leyinactï Tatitu Diosajj ewjjawayquistu ucanaca, jumanacan uca leyinacarjam sarnakapjjañamataqui cawquïr oraktï churapcsma ucana.\n6. Uqhamaraqui uca leyinacjja jumanacampi chica imapjjam ucar phokhasaraqui sarnakapjjam, uqhamatwa take marcanacas yatipjjani, jumanacan suma amuyt'anïpjjatama; cunapachatï uca leyinac yatipjjani ucqhajj jupanacajj sapjjaniwa: ‘Cunja suma amuyt'an marcas aca marcajj’ sasa.\n7. Jichhasti, ¿cawquïri jach'a marcarac utji, diosanacapampi jupanac jac'ana, cunjämatï jiwasan Tatitu Diosasajj jac'asancqui, sapa cuti cunapachatï jupar mayistan uqhama?\n8. Uqhamaraqui, ¿cawquïri jach'a marcaraqui utji leyinacapasa, arsutanacapas cheka, cunjämtï nayajj aca yatichäwinac jumanacar churapjjsma uqhamajja?\n9. Jichhasti sum imapjjam, janirac armasipjjamti take cuntï uñjapcta ucanacjja ni chuymanacamatsa mistpanti, ucat sipansa yatichapjjam wawanacamansa wawanacaparu.\n10. “Cunapachatï jumanacajj Diosan nayrakatapan jicjjatasipjjäyäta Horeb kolluna ucqhajj, Tatitojj nayarojj sitänwa: ‘Tantachthapim takpach marcaru arunacajj ist'apjjañapataqui, uqhamaraqui ajjsarapjjañapataqui jacañ urunacapana, ucatsti wawanacapar quipca yatichapjjañapataqui’ sasa.\n11. Jumanacasti kollu thiyarojj jac'achasipjjtawa, cawqhattï mistüna akasquir ninanaca wali altocama, uñjasiraquïnwa ch'iyar jiwk'e ch'amac kenaya.\n12. Ucatsti Tatitojj nina taypitwa parlanipjjäyätam. Jumanacasti ist'apjjtaw arunacapjja, ucampis janiraquiw cuna jakëtapsa uñjapctati.\n13. Tatitusti uñacht'ayapjjtamwa jupan suma arust'äwipjja, cawquïritï Tunca Camachinacana, pä kalanacar kellkata, jumanacan uca camachinacarjam sarnakapjjañamataqui.\n14. Nayaruw Tatitu Diosajj ewjjetu jumanacaru leyinaca, arsutanacapa yatichañataqui, cawquïri oraktï churapctam ucan phokhañanacamataqui.\n15. “Cunurutï Tatitojj parlapcäyätam nina taypita, Horeb kollunjja, ucqhajj janiw cunsa uñjapctati. Ucanacatsti walirac amuyasipjjam,\n16. jan jumanacan uca yakha diosanac lurañ jucharu puripjjañamataqui, cawquïrinacatï chacharu, warmiru uñtat luratäqui ucanacjja,\n17. ni animalanacaru, jamach'inacaru,\n18. asirunacaru ni chawllanacar uñtatsa.\n19. Cunapachatï alajjpach uñtasina intiru, phajjsiru, warawaranacaru uqhamaraqui take ucanacar uñtapjjät ucqhajj jan ucanacar yupaychapjjamti, ucanacsti Dios Tatitu Awquisaw luri take acapach orakenquir marcanacataqui.\n20. Ucasti jumanacarojj Tatituw irpsunipjjtam qhä Egipto hierro umatatayañ hornota, uqhamarac jupan marcapa tucuyapjjtam, cunjämatejj jichhajj jicjjatasipjjta uqhama.\n21. Ucampis Tatitu Diosajj jumanacan juchanacam laycuw nayatac colerasi, ucatsti juramento luri nayan Jordán jawir jan maqhatañajjataqui ni uca suma orak churapctam ucar mantañajjataquisa.\n22. Uqhamasti nayajj aca marcan jiwä, janiraquiw Jordán jawirsa qhurcataru maqhatcäti, ucampis jumanacajj uca jawirjja maqhatapjjätawa, uca suma oraksa jumanacataquiw catuntasipjjäta.\n23. Ucampis amuyasipjjam janirac armasipjjamti cuna suma arust'äwirutï Diosampi mantapcta ucanacjja. Janiraqui cuna casta ni cunar uñtat yakha diosanacsa lurasipjjamti, cawquïri lurañjjattï Tatitojj sapctam: ‘Janiw cunsa lurapjjätati’ sasa.\n24. ¡Jumanacan Tatitu Diosamasti, tumpasir Diosawa, take cuns naqhantir ninjamawa!\n25. “Cunapachatejj jumanacajj wawanacanëjjapjjäta, uqhamarac allchhinacani, jumanacajj awquëjjapjjäta uca orakena, ucqhajj jumanacajj yakha diosanac lurasisa jucharu puripjjäta, cuna animalar uñtatsa, uqhamat Tatitu Diosama nayrakatana mä jach'a jucha lurasina ucata jupar colerayapjjät ucqhajj,\n26. nayaw jichha uruna mä testigot uscta alajjpachampiru acapachampiru jumanacan chhaktañanacamataqui Jordán jawira qhursa tokena. Janiraquiw walja urunaca uca orakenjja jacapcätati, jan ucasti take jumanacaw t'unjatäpjjäta.\n27. Tatitusti take jumanacaruraquiw yakha marcanacar ananucupjjätam, ucatsti mä juc'aniquiraquiw jumanacatjja uca marcanacan jilt'apjjaraquïta.\n28. Ucansti jaken lurat diosanacaruw sirvipjjäta kalata, lawata lurat diosanacaru, jupanacasti janiw uñjapquiti janiraquiw ist'apquisa, mank'apquisa ni samsupquisa.\n29. Ucampis jumanacatï uca chekan Tatitu Diosaru thakhapjjäta take chuymampi, take jacañampi ucqhajj jicjjatapjjätawa.\n30. Cunapachatï jumanacajj take uca t'akhesiñanaca, llaquisiñanaca pasapjjäta, uqhamaraqui Tatitu Diosarus cuttapjjäta, iyawsapjjaraquïta ucqhajj,\n31. Diosasti suma chuymanïtap laycojj janiw jaytanucupcätamti ni t'unjapcätamsa, janiraquiw armascaniti cawquïri arust'äwirutï awquinacamampi mantawayqui ucanacsa, ni arupampi arsuwayqui ucanac phokhañsa.\n32. “Jichhasti thaktapjjam jumanacat juc'ampi nayra tiemponaca, cunapachatï Tatitu Diosas jakeru lurcäna aca orakena uca tiempotpacha; sarapjjaraquim take acapach orakenjamsa, ucatsti jisct'apjjam cunapachach aqham jach'a lurasïwinacajj paspachäna cunjämtï jichhajj pasqui uqhama.\n33. ¿Utjpachati cawquïri marcasa jumanacjam Tatitu Diosar ist'iri nina taypitpach parlasinquiri?\n34. ¿Utjaracpachati mä diosasa marcaparu ajlliri yakha marcanac taypita, wali yant'anacampi, unanchanacampi, milagronacampi, guerranacampi, ucatsti wali ch'aman amparampi catuntasaraqui, uqhamaraqui wali ajjsarcaña luräwinac lurasaraqui, cunjämatï Tatitu Diosajj jumanacataqui lurqui Egipto marcan uqhama?\n35. Ucanacsti jumanacarojj uñacht'ayapjjsmawa jumanacan chekpach Diosätapa yatipjjañamataqui, uqhamaraqui jupat sipansa jan yakhajj utjatapa.\n36. Jupasti alajjpachatpachwa jumanacar yatichapjjtam, aca orakensti jach'a ninapjja uñacht'ayapjjaractamwa, arunacapsti nina taypit ist'apjjaractajja.\n37. Juparaquiwa nayra awquinacamarojj munäna, ucatsti wawanacaparuw ajlliraquïna, Egipto marcat jach'a ch'amapampi khespiyanisa.\n38. Jumanac nayräjjatsti walja marcanacaruwa, jumanacat sipansa juc'ampi ch'amani marcanacaruw jakonucu, ucat orakenacapa catuntasipjjañamataqui, cunjämtï jichhajj lurasqui uqhama.\n39. “Uqhamasti suma amuyt'asipjjam, Tatitaquiw Diosajja alajjpachansa, acapachansa, janiw yakhajj jupat sipan utjquiti.\n40. Phokhapjjam jichhüruna cawquïri leyinaca, camachinactï churapcsma ucanaca, ucatsti sumaquiw sarnakapjjäta, jumanacasa, wawanacamasa, uqhamaraqui walja maranacaw jacapjjäta cawquïri oraktï Tatitu Diosajj churapcätam ucanjja.”\n41. Ucatsti Moisesajj quimsa marcanac ajllïna Jordán jawirat inti jalsu tokeru,\n42. cawquïri jaketï masiparu jan muncasin jiwaycaspa jan cuna nuwasisina ucajj uca marcaru jaltjjañapataqui, jan juchañchatäñataqui uqhamata khespiyasiñapataqui.\n43. Uca marcanacasti acanacänwa: Beser marca, wasara pata pampana; Rubén sat tributaqui; Ramot sat marca, Galaad orakena, Gad sat tributaqui; ucatsti Golán sat marca Basán orakena, chicat Manasés tributaqui.\n44. Aca yatichäwinacwa Moisesajj Israel marcaru churäna,\n45. cawquïri camachinaca, leyinaca, arsutanacaptï Moisesajj Israel marcaru churcäna, cunapachatï jupanacajj Egipto marcat mistunipcäna ucqha,\n46. cunapachatï jupanacajj Jordán jawirat inti jalsu tokena jicjjatasipjjäna, cawquïri valle Bet-peor sat orake uñcatasincqui ucqhana; Sehón sat amorreonacan reyipan orakepana. Sehón reyisti Hesbón marcan jacäna, ucatsti Moisesampi Israel marcampiw juparu atipjapjjäna, cunapachatï israelitanacajj Egipto marcat mistunipcän ucqha.\n47. Israelitanacasti takpach orakenacapwa catuntapjjäna, Og sat Basán marcan reyipan orakenacapamppacha, cawquïri pani amorreo reyinacatï jacapcäna Jordán jawirat inti jalsu tokena ucanaca.\n48. Jupanacan orakenacapasti muytanïnwa Aroer chekata, Arnón jawira lacanacata, Sirión sat kollunaccama, cawquïr kollutï Hermón sutinïcaraquïna.\n49. Ucatsti take Arabá sat orakenaca, Jordán jawirat inti jalsu tokena, Mar Muerto kotacama Pisga sat kollu cayu irancama.\n7. ¡Diosay, munasiñamajj muspharcayawa! Chhekhanacamamp imantayasiñataquiw jakenacajj jumar thakapjjtam,\n8. utaman utjir mank'ampejj sist'atäpjjewa, mojjsa uman jawirat umayaractajja:\n9. juman jacquir umajj utji, khanamasti khan uñjayapjjetu.\n10. Jumar uñt'irinacarojj qhuyapt'ayascaquim, k'oma chuymaninacarusti chekapar uñjascaquim;\n11. jach'a jach'a tucurin cayupajj jan taquisitpati, ñankha lurir jaken amparapas janirac jakonucutpati.\n12. Ñankha luririnacan aynacht'añap uñjapjjpan, jan mayampitac tincur uñjapjjaracpan.\n7. Ñankha jakenacajj aynacht'apjjewa, ucatsti ucaraquiw tucuyapajja, ucampis asqui jaken utapasti janiw tucjatäcaniti.\n1. Walja jakenacawa, cunatï jiwas taypinjj pasawayqui ucanacatjja cunjämäquitejj ucjja saräwiparjam kellkañ yant'apjjäna.\n2. Cunjämatï kalltatpach uñjapcäyätans ucanacajj uqhampachwa jiwasarojj yatichapjjestu, uqhamaraquiw jupanacajj Diosan arunacap yatiyañans yanapapjjäna.\n3. Nayasa uqhamaraquiw wali amuyumpi take ucanacatjja kalltatpacha suma yatjjatta. Ucat nayataquejj walicjamaquiw amuyasi, acanac saraparjama jumar kellkaniñajja, munat Teófilo,\n4. cawquïri cheka arunactï yatichapcäyätam ucanac sum yatiñamataqui.\n5. Cunapachatejj Herodesajj Judean reyïcänjja ucqhasti mä sacerdotew utjäna, Zacarías sata. Jupasti Abdías castaraquïnwa. Warmipasti Elisabet satänwa, ucasti Aarón sacerdoten familiapat jutiriraquïnwa.\n6. Dios nayrakatanjja panpachaniw asqui jakëpjjäna, uqhamaraquiw Diosan camachi arunacapsa, leyinacapsa phokhapjjerïna. Uqhamata jupanacarojj janiw qhitis, ni cunats juchañchañïrjamäcänti.\n7. Janiraquiw wawanïpcänti, Elisabetasti janiw wawachasirïcänti. Uqhamarus jupanacajj wali chuymanëjjapjjänwa.\n8. Mä uruwa Zacarías casta sacerdotenacarojj incienso loktañajj wact'äna.\n9. Sacerdotenacan luräwinacaparjamasti, Zacariasaruw suertet wact'äna Tatitun utapan santuarior mantasin incienso loktañapajja.\n10. Cunapachatï jupajj incienso loktascän ucqhajja, take jakenacajj ankäjjan Tatitut mayisipcäna.\n11. Ucapachaw Tatitun mä angelapajj Zacariasarojj incienso altaräquis uca cupëjj thiyan sayt'at uñstäna.\n12. Zacariasasti angelar uñjasinjja wali sustjataw kheparäna walirac ajjsaräña.\n13. Angelasti juparojj sänwa: —Zacarías, jan ajjsaramti, juman mayisitamarojj Diosajj ist'tamwa, Elisabet warmimasti mä yokall wawa wawachasini. Ucarusti “Juan” sasaw sutichäta.\n14. Ucatsti wali cusisitäyätawa, waljaniraquiw jupan nacitapatjja cusisipjjani.\n15. Aca wawajj Dios nayrakatanjja jach'äniwa. Janiraquiw umcaniti vinsa, ni cuna casta umañanacsa. Jupajj janïr nasquis ucqhatpacha Kollan Ajayun phokt'atäniwa.\n16. Israelan wawanacapatjj waljaniruraquiw Tatitu Diosapar cutiquipstayanini.\n17. Aca Juanasti Tatitun nayrakatap sarani, Elías profetan ajayupat ajayuni, uqhamarac ch'amapat ch'amani, awquinacaru wawanacapampi sumancthapiyañataqui, jan jaysasirinacarusti jaysañ yatekapjjañapataqui. Uqhamatwa jakenacarojj waquichani Tatitur catokapjjañapataqui —sasa.\n18. Zacariasasti angelarojj jisct'änwa: —¿Cunjämats uqham phokhasiñap yatiristjja? Nayajj niya chuymanëjjtwa, warmejjas chuymanëjjaraquiwa —sasa.\n19. Angelasti sänwa: —Nayajj Gabrielätwa, Diosan munañap luririraqui. Jupaw nayarojj qhitanitu aca suma yatiyäwinac jumar yatiyañataqui.\n20. Ucampis jichhajj cuntejj siscsmas uca arunacar jan iyawsatam laycuw amutu tucüta, ucatsti janiw parlcjjätasa arscjjätasa wawaman naciñapcama. Acasti horasaparojj phokhasiniwa —sasa.


Bibliat apst’ata sarnaqäwinaka: Moisesaw qullu qarqar jawq’atati - Aka chiqax Jehová Diosan Qhanañchirinakapankiwa\nISRAELITANAKAX wasarankasipkakïnwa. ¡10 mara, 20 mara, 30 mara, 39 maraw pasxäna! Ukampis Jehová Diosaw sum uñjaskäna. Maná manq’ayäna. Uruxa mä qinayampiw thak uñacht’ayäna, arumasti ninampirakiw qhant’ayäna. Isipas janiw thanthaskänti, kayunakapas janiw uskänti.\nEgiptot mistunipkäna uka maratxa 40 maraw pasxäna, nayrïr phaxsinkxapxänwa. Ukat wasitampiw Cades sat wasarar kutt’anxapxäna. 12 uñaqirinak Canaán markar khitkäna uka maratxa 40 maraw pasxäna. Moisesan María kullakapax uka Cades wasaranwa jiwxäna. Ukat wasitampiw nayrjama jan walt’äwinakax utjxarakikïna.\nUm jan utjipanxa akham sasaw Moisesar sapxäna: ‘Janis jakxasäna walipunisapänwa. ¿Kunatakis Egiptot irpsunipxista jan yapuchañjam axsarkañ wasararuxa? Akansti janiw higosa, ni uwas yapunakasa, ni granado quqanakasa utjkiti; ni umas umt’añatak utjkiti’ sasa.\nUkat kunapachatï Moisesampi Aaronampix yupaychañ utaru Diosar mayisir sarapxäna ukhaxa, Jehová Diosax akham sänwa: ‘Markpachar jawsthapma. Ukat taqi jaqinak nayraqatanxa khä qullu qarqar parlma. Ukatxa umaw mistuni jupanakan ukhamarak uywanakapan umt’apxañapataki’ sasa.\nUkhamasti Moisesax taqiniruw jawsthapïna, ukat akham sänwa: ‘¡Ist’apxam Diosar jan iyawsir jaqinaka! ¿Aka qarqatti Aaronampi nayampix um apsurapipxäma?’ sasa. Uk sasinxa, qullu qarqaruw Moisesax pä kut jawq’atatäna, ukatxa wal umax chhixsunïna. Taqinitakiw umax utjäna uywanakapatakis ukhamaraki.\nUkampis Jehová Diosax Moisesampi Aaronampitakiw colerasïna. ¿Kunatsa? Kunattix Moisesampi Aaronampix nanakaw uma apsurapipxäma sapxänwa. Ukampis Jehová Diosaw umxa apsuskäna. Ukham jan chiqap parlatanakamatxa juchañchatäpxätaw sasaw Jehová Diosax säna. ‘Janiw jumanakax markajarux Canaán uraqir irpantapkätati’ sarakïnwa.\nCadesat israelitanakax mistxasinxa Hor sat qulluruw puripxäna. Ukanwa Aaronax jiwxäna. 123 maraniw jiwxäna. Israelitanakax wali llakitaw jikxatasipxäna, Aaronan jiwatapatxa phaxsiw jachapxäna. Aaronan Eleazar sat yuqapawa Israel markataki jilïr sacerdotjam utt’ayatäxarakïna.\nWasarankasipkän ukhaxa, ¿kunjamsa Jehová Diosax israelitanakar sum uñjaskäna?\n¿Cades wasaran samarasin kamsasas israelitanakax parlapxäna?\n¿Jehová Diosax kunjamsa israelitanakarus uywanakaparus um churänxa?\n¿Luqkatasiski uka tataxa khitisa, ukat kunatsa luqkatasiski?\n¿Kunatsa Moisesampitak Aaronampitakix Jehová Diosax colerasïna, ukat juchapat kamsänsa?\n¿Hor sat qullun kunas pasäna, ukat khitis Israel markan jilïr sacerdotet utt’ayatäxäna?\nLiyt’añamawa Números 20:1-13, 22-29 ukat Deuteronomio 29:5.\nJehová Diosax israelitanakaru wasaran sum uñjäna, ¿ukat kunsa yatiqsna? (Deu. 29:5; Mat. 6:31; Heb. 13:5; Sant. 1:17.)\nKunapachatï Moisesampi Aaronampixa Israel marka nayraqatana Jehová Diosan sutipa jan jach’añchapkäna ukapachaxa, ¿kunjamsa Jehová Diosaxa uk uñjäna? (Núm. 20:12; 1 Cor. 10:12; Apo. 4:11.)\n¿Kamsänsa Moisesaxa Jehová Diosampi chiqañchatäsaxa? ¿Ukat kunsa yatiqassna? (Núm. 12:3; 20:12, 27, 28; Deu. 32:4; Heb. 12:7-11.)


Génesis 32 QA97 - Jacobosti thaquinjam sarascaquïnwa, - Bible Search\nJacobojj Esaú jilapampiw jiquisi\n1Jacobosti thaquinjam sarascaquïnwa, uqhamaruw Tatitun angelanacapajj jicjjatiri mistunipjjäna. 2Jacobosti ucanac uñjasinjja sänwa: “Acajj Diosan ejercitopawa” sasa. Ucatwa uca chekarojj Mahanaim sas sutichäna.\n3Jacobosti mä qhitanacwa Seir sat orakeru qhiti, ucasti Edom tokenquiwa, Esaú jilapar jutascatapa yatiyañataqui, 4ucatsti aca arunacwa ewjjaraquïna: “Esaú jilajjarojj sapjjam: ‘Jacob jilamajj juman arsutamar phokhañ muni, ucatsti saraquiwa: ‘Acqha maranacaw Labanampejj jacta, 5jichhasti utjaraquituwa, vacanaca, asnonaca, ovejanaca, esclavonaca, esclavanaca; aca ewjja jumaru apayansma, juman suma chuymama suyt'asa’ ” sasa.\n6Cunapachatejj qhitanacajj cuttjjapjjäna ucqhasti Jacoborojj sapjjänwa:\n—Esaú jilamar uñjirejj sarapjjtwa, jichhasti jupa quipcaw juti jumar catokañataqui, pusi pataca jakenacampi compañt'ata cuna —sasa.\n7Jacobosti uc ist'asinjja, wal ajjsaräna, wali mayjt'ataraquiw suyt'äna. Ucatsti jupampïpcäna uca jakenacsa, ovejanacsa, vacanacsa, camellonacsa payaruw jaljtayäna, 8chuymapansti saraquïnwa: “Esautejj mä tama jakenacajjar nuwañatac jutanejja, maynïri tamajj jaltjjascaniwa” sasa. 9Ucjjarusti Diosat mayisiraquïna: “Dios Tata, Abraham achachilajjan Diosapa, uqhamarac Isaac awquejjan Diosapa, jumaw orakejjar cuttayanistajja, uqhamarac familianacajjan ucarusa, uqhamarac jumaraquiw take cunansa yanapasquistajja. 10Janiw cuna asquïctsa juman nayar qhuyapayasiñamampi, uqhamarac cheka cancañamampi uñjatäñataquejja. Nayajj aca Jordán jawira pasayäta, thujru ayt'ata mayaqui, jichhasti pä tama yänacaniw jicjjatasta. 11¡Tata, jumay khespiyita Esaú jilajjan amparapatjja! Ajjsartwa, jupajj jutaquispawa warminacajjaru, uqhamarac wawanacajjaru jiwarayañataqui. 12Jumajj khanwa sistajja: ‘Nayaw yanapascäma, wawanacamas kota irananquir ch'allanacjama jan jact'cayäniw’ ” sasa.\n13Uca arumasti Jacobojj uca pachparuw iqnoke, cunanacatejj ucapachajj jupanjja utjcän ucanacatjja wajjt'äwinacwa Esaú jilapataquejj waquicht'äna: 14Pä pataca cabritonaca, pä tunca chivonaca, pä pataca ovejanaca, pä tunca orko ovejanaca, 15quimsa tunca asu kalluni camellonaca, pusi tunca vacanaca, tunca orko vaca kallunaca, pä tunca kachu asnonaca, tunca orko asnonacampi cuna. 16Ucatsti sirvirinacaparuw catuyi, sapa tama yakhachatcama, ucatsti saraquïnwa:\n—Jichhajj nayrt'apjjam, ucatsti mä tamat mä tamarojj jaypacharuqui sarapjjam —sasa.\n17Nayrakata tamarusti sänwa:\n—Cunapachatejj Esaú jilajjajj jicjjatätam ucqhasti, ucat jisct'araquïtam: ‘¿Qhitis uywirimajja, cawquirus saräta, uqhamarac qhitinquis aca uywanacajja?’ sasa, 18ucapachasti sätawa: ‘Acanacajj mä wajjt'äwiwa jumataqui apayanitu, tata Esaú, Jacob sirvirimaw apayantam, jupasti khepatwa jutascaraqui’ —sasa.\n19Khepa saririnacarusti uca quipcaracwa ewjjäna, saraquïnwa:\n—Cunapachatejj Esaú jilajjajj jicjjatapjjätam ucapachajja, 20uca quipcaraqui sapjjam: ‘Jacob sirvirimajj khepat jutasqui’ —sasa.\nJacobosti chuymapanjja sascaraquïnwa: “Cuna wajjt'äwinactejj nayrakata apaycta ucanacampiw colerapjja apakä. Jupa pachparaquiw ucanacjja uñjani. Uqhamat inach waliqui catokasquitaspa” sasa. 21Uqhamapï wajjt'äwinacajj nayrakata saränjja, jupasti uca arumajj pachpa campamentopanacwa khepararaquïna.\nJacobojj mä angelampiw nuwasi\n22Uca arumpachaw Jacobojj sartasisin pä warmipa, pä sirvientanacapa, tunca mayani wawanacapa, Jaboc sat jawir pata chekanjam maqhatayäna, 23take cunapatejj utjcän ucanacamppacha. 24Cunapachatejj Jacobojj sapaqui kheparjjän ucqhasti mä jakew jupampejj nuwasïna khanjtaniñapcama, 25ucampisa uca jakejj Jacobor jan atipjañjamätap uñjasinsti, lanqhu charampi, thejjnimpi jicthaptquis ucqhatwa nuwantawayäna, ucatsti uca ch'aqha mokojj jithinucutänwa, jupampi nuwascasinjja. 26Uqhamasti jakejj Jacoborojj sänwa:\n—Antutjjeta, niyaw willjtanjje —sasa.\n—Janitejj bendisquitätajja, janiw antutcämati —sasaw Jacobojj saraquïna.\n27—¿Cuna sutinïtasa? —sasaw uca jakejj jisct'äna.\n—Jacob satätwa —sasaw jupajj saraquïna.\n28Uqhamasti jakejj sänwa:\n—Janiw jichhajj Jacob satäjjätati. Sutimajj Israel satäjjaniwa, Diosampiw ch'ajjwtajja, uqhamarac jakenacampisa, ucatsti atipjtawa uca laycu —sasa.\n29—Jichhajj jumajj saraquita, ¿cunas sutimajja? —sasaw Jacobojj jisct'araquïna.\nUcampisa uca jakejj saraquïnwa:\n—¿Cunataquis sutejj yatiñ munta? —sasa.\nUcatsti uca jakejj ucqhanpachwa Jacoborojj bendisjjaraquïna. 30Jacobosti uca chekarojj Peniel sasaw suticharaquïna, saraquïnwa: “Diosarojj ajanuy ajanuw uñcatta, ucampisa jacascaractwa” sasa.\n31Jacobosti Peniel chekatwa mistusincäna, inti jalsu horasaru. Thejjnipa usuchjatätap laycusti cojtasaw saräna. 32Ucatpï Israelan wawanacapajj jichhürcama thejjnincqui uca ancjja jan mank'apquitejja, Jacobon uca chekat usuchjatätap laycu.


Bible in one year - Aymara Bible 1997 - November 20\n1. Quimsïri phajjsina mä uru sarakatarusti, tunca mayani mara sarakatarojja, Tatitojj nayan ucaru jutasinjja, saraquituwa:\n2. “Faraón reyirojja uqhamaraqui Egiptonquiri take jakenacarusa saraquim: ‘¿Cunampisa uñtasispa juman jach'ätamajja?\n3. Libanonquir cedro kokar uñtatawa, cawquïri suma kokanacatejj ch'uminjja ch'iwichqui uqhama, wali jach'araqui, puntapas kenayanaccamaw maqhataraqui.\n4. Jallumpi, orakenquir umanacampiw suma jiltayapjjtamjja; cawqharutejj ayruntatäcayät uca chekanacanjja jawiranacaw uñstaraqui, uca jawiranacan umanacapasti take ucsa tokenquir kokanacaruw karparaquïna.\n5. Cunjämtejj walja umanaca utjänjja, take kokanacat sipansa juc'ampi jach'aw jilaraquïnjja. Ramanacapasti walipuniw jilantäna, waljaruwa tucuraquïna.\n6. Uca ramanacarusti alajjpach jamach'inacaw tapanacapa tapachasipjjaraquïna. Montenquir animalanacaraquiwa uca koka c'uchunacan wawachasipjjaraquïnjja. Ch'iwinacap c'uchunacansti walja marcanacaw jacapjjaraquïnjja.\n7. Mä suma kokapunïnwa, wali jach'a, layminacapas wali jach'anacaraqui, saphinacapajj uma jac'ancapjjatap laycu.\n8. Diosan yapupanjja janipuniw cawquïri cedro kokas jupjamajj utjcänti; janipuniw cawquïri pinos juman layminacamjama layminacanïcänti, janipuniw cawquïri castaño kokas jumjam laphinacanïcänti, janipuniw cawquïri kokasa Diosan yapupanjja jupjam sumajj utjcänti.\n9. Nayaw juparojj uqham suma lurta, walja ramanacani cuna; Diosan Edén sat yapupanquiri yakha kokanacasti, jupatjja envidiasipjjaraquïnwa.\n10. “Waliquiw jichhajja, Tatitusti aqham saraquiwa: Uca kokajj sinti jach'apuniw tucjjänjja, puntapasti kenayanaccamaw purjjaraquïnjja; ucampisa uqham sinti jach'aru jiltjjasinsti wali jach'a jach'araquiw tucjjänjja.\n11. Ucatpï nayajj juparojj apanuctjja; jichhajj mä yakha marcanquirin jilïripan amparaparuw jalt'ayaraquëjja, jupasti cunjämarutejj ñankha luratanacapatjja waquisqui uqhamaruw purjjaraquini.\n12. Uca yakha marcanacanquiri khoru jakenacajj qhuchhunucusinwa apanucuwayapjjani; ramanacapasti take ucsa kollunacaruw liwirtapjjaraquini p'aquirtatcama, valle tokenacarusa, jokhe mankhanacarusa, cawquïri marcanacatejj uca kokan ch'iwipan utjapcän ucanacasti apanucuwayasinwa jaltjjapjjaraquini.\n13. Uca liwinucuta kokarusti cunayman casta jamach'inacaw jaquir jutapjjani, ucatsti cunayman casta montenquiri animalanacaraquiw uca kokan layminacaparojj liwirtapjjani.\n14. Uqhamapï jichhajj acat kheparojj janipuniw mä kokas uqham wali jach'ajj jilcjjaniti, kawkhas uma jac'ancascpan, wali suma karpatäscpasa, janipuniw puntapajj kenayanaccama maqhatcaniti, wali alayarus jilcaraquiniti. Takeniwa jiwaratäñataqui apanucutäpjjani, mankhapacharu sarapjjañapataqui, cawquïrinacatejj jiwjjapjjäna ucanacampi jiquisiñataqui.\n15. “Aqham siwa Tatitojja: Cunapachatejj uca kokajj jiwatanacan marcaparu sarcani ucapachasti, llaquisiñatsa jach'a kotjja wañt'ayäwa; jawiranacsa, jalir umanacsa sayt'ayaraquïwa; jupa laycuraquiw Líbano kollusa llact'ata uñjasini, uqhamaraqui pampanquiri take kokanacas wañsuwayjjaraquini.\n16. Cunapachatejj nayajj juparojj jiwatanacan marcaparu sarakaycä, uqhamat jiwatanacampi jiquintasiñapataqui, ucapachasti jupan liwisitapasti yakha marcanacarojj qhathatiyaniwa. Uca orak mankhanracwa Edenanquiri kokanacajj chuymachasiña jicjjatapjjaraquini, cawquïrinacatejj Líbano kollun wali sumäpqui, suma umanacampisa karpatäpqui ucanacajja.\n17. Jupanacasti jupjamaraquiw uca jiwatanacan marcaparojj sarakapjjani, uca qhitinacatejj guerran jiwarapqui ucanacampi jiquintasiñataqui. Cawquïrinacatejj uca kokan ch'iwinacapan jacapcäna ucanacasti yakha marcanacaru ananucutaw uñjasipjjaraquini.\n18. Edenanquiri kokanacatsti janipuniw maynis uca kokampi uñtasirejj utjcänti, sumäñapampi, jach'äñapampisa; ucampisa Edenanquiri yakha kokanacampi chicaw sarakaraquini, uca orake mankhanquir chekaru jan Diosar uñt'irinacampi chica jacañataqui, cawquïri jakenacatejj guerran jiwarapcäna ucanacampi chica jacañataqui: ‘Uca kokasti Faraón reyiwa uqhamaraqui take jakenacapampi. Naya Tatituw ucjja arsta.’ ”\n1. Tunca payani phajjsi sarakatarusti, kallta urunjja, tunca payani mara sarakatarojja, Tatitojj nayan ucaru jutasinjja, saraquituwa:\n2. “Egipto marcanquiri Faraón reyitaqui aca alma imäwi k'ochu k'ochurapim: ‘Marcanacan leonanacapjamätawa; kotanquiri jach'a ajjsarcañ lak'or uñtatätawa, jawiraman umapan sunt'isiractajja, cayunacamampisti uca umjja konchuptaytawa, jalir umsti tirctayaractawa, sasa.\n3. ‘Aqham siw Tatitojja: Walja marcanac taypincascamsa, nayajj känajjwa jumjjarojj jakjjatanëjja, ucampiw catuntaraquïma.\n4. Waña orakeruw katatsunïma, ucat orakeruw liwinucuwayaraquïma. Juma patjjarusti alajjpach jamach'inacwa sayt'ayaraquëjja, uqhamaraqui juman aychamampejj montenquir animalanacasa sist'asipjjaraquiniwa.\n5. Juman jiwat janchiman aychapampisti kollunacsa vallenacsa phokhantaraquïwa.\n6. Oraksa wilamampiw ch'allsuraquëjja, ucasti kollunaccamaw puriraquini, jawiranacasa uca wilampiraquiw phokt'asipjjaraquini.\n7. Cunapachatejj nayajj jumaru t'unjcäma ucapachasti alajjpachas ch'amact'aniwa, warawaranacas janiw khancjjapjjaniti, intirusa kenayanacampiw chhaktayaraquëjja, phajjsisa janiraquiw juc'ampi khancjjaniti.\n8. Juma laycusti take alajjpacha khananacsa jiwt'ayaraquïwa, marcamsti ch'amacampiw phokhantaraquëjja.’ Naya Tatituw ucjja arsta.\n9. “Cunapachatejj jumar t'unjañajj yakha marcanacan yatisini, cawquïri marcanactejj jumajj jan uñt'cta uca marcanacana, ucapachasti walja marcanacaw wali mayjt'ata sartasipjjaraquini.\n10. Juma laycusti walja marcanacanwa cunayman ajjsarañanaca sartayaraquëjja; reyinacapas wali mulljataw uñjasipjjaraquini, cunapachatejj nayajj espadajj jupanac nayrakatan qhiwtcä ucapachajja. Cunapachatejj jumajj aynacht'cäta ucapachasti, jupanacajj jiwañar ajjsarasaw qhathatipjjaraquini.\n11. “Tatitusti siwa: Babilonia reyinquir espadapaw jumjjarojj purini.\n12. Walja jakenacamarusti khoru jakenacan espadaparuw jalt'ayaraquëjja. Egipton jach'a cancañaparusti tucusiyapjjaraquiniwa, walja jakenacapsa tucjapjjaraquiniwa.\n13. Take uywanacamarusti, cawquïrinacatejj umanacapat umqui ucanacarusti t'unjaraquïwa, janipuniw mayampsa jakenacasa, animalanacasa umanacamjja konchuchapcjjaniti.\n14. Ucapachaw umanacjja suma ch'uwa tucuyä, aceitjamaw jalapjjani. Naya Tatituw ucjja arsta.\n15. Cunapachatejj nayajj Egiptoru mä wasararu tucuycä, uqhamaraqui uca marcapsa ch'usa antutcaraquï, ucapachaw jupanacajj nayan Tatitütajja yatipjjani.’\n16. “Acasti mä alma imäwi k'ochuwa, uqhamwa walja marcanacanquiri warminacajj jachapjjani Egiptor uñjasajja, uqhamaraqui walja jakenacapa uñjasasa. Naya Tatituw ucjja arsta.”\n17. Tunca payani phajjsina, tunca pheskani uru sarakatarusti, tunca payanïri maranjja, Tatitojj nayan ucaru jutasinjja, saraquituwa:\n18. “Jumasti chacha, yakha marcanacanquiri warminacampi chica aca alma imäwi k'ochu k'ochuraquim Egiptonquiri walja jakenac laycu, uqhamaraqui take jilïrinacap laycusa: ‘Ch'amaninacasti mankhapacharuw sarjjapjje, qhitinacatejj sepulturancjjapjje ucanacampi chica.\n19. ¿Jumasti mayninacat sipansa wali sumätati? Sarakam, ucatsti Diosar jan uñt'irinacampi chica liwisiraquim.’\n20. “Jupanacasti guerran jiwaririnacampi chicaw aynacht'apjjani. Espadasti niya waquicht'ataraquiwa. Ucanacampi chicaraquiw walja jakenacapajj sarjjapjjani.\n21. Cawquïri jilïrinacatejj wali ch'amanïpqui ucanacaw jiwatanacan marcapanjja egiptonquir jakenacarojj catokapjjani, uqhamaraqui jupanacampi mayachasipcäna ucanacarusa, ucatsti sapjjaraquiniwa: ‘Sarakanjjapjjewa. ¡Uca Diosar jan uñt'iri jakenacasti guerran jiwariri jakenacampi chicaw aynacht'apjjatayna!’ sasa.\n22. “Ucancaraquiwa Asiria marcajja, take soldadonacapampi, sepulturaparu muyuntata. Take jupanacasti guerranwa jiwarapjjänjja.\n23. Sepulturansti juc'ampi wali mankharu imantatäjjaraquiwa. Soldadonacapasti cawquïrinacatejj jacasipcäna ucanac taypinsti ajjsarcañanacwa sartayapjjaraquïna, ucampisa guerran jiwarataw uñjasipjjaraquïnjja, jichhasti Asirian sepulturaparu muytatäpjjaraquiwa.\n24. “Ucancaraquiwa Elam marcasa, take soldadonacapampi, sepulturaparu muyuntata. Take jupanacasti guerranwa jiwarapjjaraquïnjja, Diosar jan uñt'iri jakenaca, mankhapacharuw sarapjjaraquïnjja. Cawquïrinacatejj jacasipqui ucanac taypinsti ajjsarcañanacwa sartayapjjaraquïna, ucampisa jichhajj jan yäkatawa cawquïrinacatejj sepulturaru imantatäpqui ucanaca chicaraquejja.\n25. Elam marcasti jiwarat soldadonacap taypincaraquiwa, take jupanacasti Diosar jan uñt'irinaca, guerran jiwaririnacäpjjaraquiwa. Jichhasti sepulturaparu muyuntatäpjjewa. Jaquirinac taypinsti ajjsarcañanacwa sartayapjjaraqui, jichhasti jan yäkataraquiw jiwatanac taypincasqui. Jaken jiwarayata jakenac taypincaraquiwa.\n26. “Ucancasipcaraquiwa Mesec uqhamaraqui Tubal ucanacajja take soldadonacapampi sepulturaparu muyuntata, take qhitinacatejj Diosar jan uñt'apqui ucanacajj guerran jiwaratäpjjewa, jupanacasti jaquiri jakenac taypinjja ajjsarcañanacwa sartayapjjaraqui.\n27. Jupanacasti janiw nayra aytat jakenacamp chica imantatäpquiti, qhitinacatejj nuwasiñ armanacapamp chica mankha pacharu jakontatäpqui, espadanacapas p'ekep mankhana, escudonacapas janchip patjjana, jaquirinac taypin jach'a ajjsarcañanac sartayirinaca.\n28. “Ucancaraquïtaw jumas Egipto marca, Diosar jan uñt'iri jakenac taypina, k'ala t'unjataw uñjasïta, guerran jiwariri jakenac taypin jicjjatasiraquïta.\n29. “Ucancascaraquiwa Edom marcasa, take reyinacapampi, marca apnakerinacapampi. Wali ch'amanïpcchïn ucasa, jichhajj qhitinacatejj guerran jiwarapcän ucanac taypinwa jicjjatasi, Diosar jan uñt'iri jakenac taypina, guerran jiwaririnacampi chica imantataraquiwa.\n30. “Ucancasipcaraquiwa amsta tokenquiri take jilïrinacajja, cunjämatejj Sidón marcanquir jilïrinacajj ucancapqui uqhama. Jupanacajj wali ch'amanïpjjänwa, jaquirinac taypinsti cunayman ajjsarañanacwa sartayapjjaraquïna, ucampisa jichhajj qhitinacatejj guerran jiwarapqui ucanacampi chica imantataw uñjasipjjaraqui, ucanacampi chicaw mankhapachar jakontatäpjjaraqui, mä p'enkaraquiw ucan jichhajj jicjjatasipjje. Jupanacajj Diosar jan uñt'irïpjjewa, ucatsti jan cuna jach'añchañani guerran jiwaririnacampi chica imantatäpjjaraquiwa, qhitinacatejj sepulturaru sarakapqui ucanacamp chica.\n31. “Cunapachatejj Faraonajj uñjani ucapachasti, jakenacapan jiwaratanacapatjja chuymachasjjaraquiniwa, jupasa, take soldadonacapasa guerranwa jiwarapjjänjja. Naya Tatituw ucjja arsta.\n32. Faraonajj jaquirinac taypinjja cunayman ajjsarcañanacwa sartayänjja, ucatpï jichhajj Diosar jan uñt'iri jakenacampi chica imantatajja, qhitinacatejj guerran jiwarapqui ucanacampi chica, walja ejército soldadonacapamp chica. Naya Tatituw ucjja arsta.”\n1. Tatay, jach'a t'akhesiñ taypitpach art'asinsma:\n2. Tatay, arojjarojj ist'aquimaya; achict'asiñamp mayisitajjarojj jaysaquimaya.\n3. Dios Tatay, jumatejj takpach juchanac amjjäsiscaquismajja, ¿qhitirac nayrakataman sayt'aspasti?\n4. Ucampis jumaw juchanacat pampachapjjesta, uqhämat jumar wakaychañ yatichapjjesta.\n28. Cunapachatejj ñankha lurir jakenacajj atipjapqui ucqhajja, jakenacajja imantasjjapjjewa; cunapachatejj uca jan wali jakenacajj tucusipqui ucqhasti, asqui jakenacajj juc'ampiw utji.\n1. Naya Santiago, Diosan uqhamarac Jesucriston sirviripätwa, aruntaractwa Israelan tunca payani tribunacaparu, qhitinacatejj aca orakpachana ch'eketatatäpqui ucanacaru.\n2. Jilatanacajja, jumanacajj wali c'uchiquïpjjañamawa cunapachatejj cunaymani yant'anac pasapcta ucapachajja.\n3. Yatjjapjjaractawa cunapachatejj jumanacan iyawsañanacamajj cunayman yant'anac pasqui ucqhajja, jumanacajj wali llamp'u chuymanïñwa yatekapjjtajja.\n4. Ucampisa munapjjamaya ch'amacht'asitanacamasti suma asqui tucuñapataqui, uqhamata jumanacajj suma jiltatäpjjañamataqui, janiraqui cunas pist'añapataqui.\n5. Jumanacat maynintejj jan yatiñ cancañapajj utjcchi ucapachajj, Diosat maypan, Diosasti juparojj churaniwa. Jupasti jilarquirwa churi, qhitirus jan cuns sasaw churaraqui.\n6. Ucampis take iyawsañampiw mayiñapa, jan acch'as pächasisa. Pächasiri jakesti kota mathapimpi sasiwa thayampis ucsar acsar apata.\n7. Uqhamajj qhititejj pächasisqui ucajj janiw cunsa Tatitut catokañataquejj suyt'añapäquiti,\n8. jupatejj jichhürojj may munani, khepürusti yakha munaraquini ucajja. Uqham may may amtiri jakejja janiw cuns sum lurcaspati.\n9. Cawquïr jilatatejj menosancchi ucajja cusisiñapawa, Diosasti juparojj jach'aruw aptani.\n10. Cunapachatejj kamirejj aynacht'ata uñjasi ucqhajja, cusisitaquïñaparaquiwa, kamirïñasti kora pankaramp sasiwa, janiraquiw wiñayäquiti.\n11. Cunapachatejj intejj jalsuni ucatsti wal lupt'ani ucqhajja, korajj wañsjjaquiwa, pankarapasti jalaktjjaquiraquiwa, uqhamwa sumäñapajj tucusjje. Uqhamaraquiw kamir jakejj tucusini luräwinacapamp chica.\n12. Cusisiñaniwa qhititejj yant'anacjja llamp'u chuymampi catokqui ucanacajja. Uca yant'ar atipjas misturinacasti churäwi catokapjjani mä coronar uñtata, uca churäwisti cuntejj Diosajj jupar munirinacaru jacañ churaña arscänjja ucawa.\n13. Cunapachatejj maynejj cuna jan wal lurañataquis yant'ata uñjaschi ucajja, janiw amuyañapäquiti Diosas yant'caspa uqhamjja. Diosasti janiw cuna jan walimpis yant'quiti, ni qhitirus yant'ar puriycaraquiti.\n14. Ucampis cunapachatejj maynejj uca jan wali amtatanacapampi atipjayasisquejja, ucqhaw tentacionarojj purejja.\n15. Uca jan wali amtäwinacatwa juchajj sarti, ucatsti cunapachatejj uca juchajj jach'äjje ucqhajja, jiwañaquiw purinjjaraqui.\n16. Munat jilatanaca, jan pantjasipjjamti.\n17. Take cunatejj asquïqui uqhamarac chekäqui ucajj alajjpachatwa juti, qhititejj alajjpach khananac lurqui uca Diosawa churistu. Diosajj pachpaquipunïsquiwa, janiraquiw jupanjja sarir ch'iwir uñtatas utjquiti.\n18. Jacañwa churistu cheka arunacap toke, uqhamata jiwasajj nayräwiri achunacjamäñasataqui, cuntï jupajj lurqui ucanjja. Jupasti uqhamäñasracwa muni.\n19. Ucatpï munat jilatanaca, sapa maynis jumanacatjja janc'aquïñapaw ist'añataqui, ucampis janiw janc'aqui cunsa parlañapäquiti ni colerasiñapäcaraquisa.\n20. Colerat jakesti janiw cunatejj Diosataquejj sumäqui ucjja lurquiti.\n21. Uqhamapï jumanacajj cunatejj k'añüqui ucjja apanucupjjam, uqhamarac jan walinacas wali phokhantatäqui ucsa. Cuna arunacatejj jumanacan chuymanacaman yapuchatäqui ucjja llamp'u chuymampi catokapjjam, uca arunacasti ch'amaniwa almanacam khespiyañataquejja.\n22. Ucampis cuntejj Diosan arunacapajj yatichquistu uc lurapjjaraquim, janiraqui alek isch'uquirinacaquïpjjamti, uqham alek isch'uquisajja jumanacpachaquiw sallkjasisipcasma.\n23. Qhititejj alekaqui uca arunac isch'uqui, ucatsti janiraqui phokquiti ucajja, cunjämtejj mä jakejj ajanup espejot uñcatasquejja uqhamaquiwa.\n24. Ucapachajj uñcatt'asiwa cunjämäquitejj uca, ucatsti sarjjasinjja armt'asjjewa cunjämäcäntejj ucjja.\n25. Ucampis qhititejj jan armt'asqui cuntejj ist'qui ucjja, jan ucasti sum Diosan leyipatjja amuyt'asi, cawquïr leyitejj khespiyat sarnakasiñ churquistu ucarjam sum sarnakasa, phokasaraqui, uca jakejja cusisiñaniwa.\n26. Maynitejj Diosar arcatap amuyaschejja ucatsti cuns parlascacchi ucajja, jupa pachpaw c'arintasisqui, Diosar arcatapasti inamayaquiraquiwa.\n27. Cuna Diosar arcañatejj k'omäqui chekapäcaraqui Dios Awqui nayrakatan ucajj acanacawa: Wajchanacaru, ijmanacaru, llaquitanacaru yanapt'aña, ucatsti janiraqui acapach k'añu lurañanacampejj k'añuchasiña ucawa.


1 Corintios 1 - Holy Bible [Aymara Bible 1997] - (1Cor 1)\nNaya Pablojj Diosan munañaparjam jawsatätwa Jesucriston apostolupäñajjataque. Aca cartjja Sóstenes jilatampi chicaw\nJumanacansti utjapunpan suman sarnakasiña, uqhamarac Dios Awquisana, Jesucristompin bendicionapasa.\nJumanacatjja Diosarojj yuspagarapuntwa, cuna bendicionanactejj Diosajj churapctam Jesucristo toke ucanacatsa.\nTake cunatejj Cristot parlasqui ucajj jumanacanjja khanpachwa uñsti.\nUqhamatsti janiraquiw cuntejj Diosajj churqui uca bendicionanacatjja cunas pist'apctamti, ucchañcamasti jumanacajj Tatitojj jutcani uca urwa suyt'asipcaracta.\nJuparaquiw jumanacarojj suma uñjapjjätam khepa urucama, uqhamat jan qhitis jumanacar juchañchañapataqui Jesucristojj jutcan uca urunjja.\nDiosajj arsutanacaparojj phokhapuniwa. Juparaquiw Jesucristo Tatitusampi chekäpjjañamataqui jawsapjjtamjja.\nJilatanaca, Cloen familiap tokew yatipjjta jumanac taypin yakhachasiñanac utjatapa, ucat acanac sapjjsma.\nSapa mayniw jumanac taypinjja may maya parlapjje. Mayninacajj sapjjewa: “Nayajj Pablonctwa” sasa; mayninacasti sapjjaraquiwa: “Nayajj Apolosanctwa”; mayninacasti “Nayajj Pedronctwa”; mayninacasti: “Nayajj Cristonctwa” sasaraquiw sapjje.\nJilatanaca, ¿Cristosti uqham jisc'a jisc'a jalanokatati? Jan ucajj ¿Pabloch jumanac laycojj ch'accatatäna? ¿Pablon sutiparuch bautisasipjjtajja?\nNayajj Diosaruw yuspagarta, jumanacatsti janiw qhitirus bautiscti, jan ucasti Crispompiru Gayompiruquiw bautistjja,\nuqhamat jan qhitis sascañapataqui: “Nayajj Pablon sutipar bautisatätwa” sasa.\nJïsa, Estéfanas satan familiaparojj bautisaractwa, ucampis janiw amtascti ucat juc'ampi bautisatajj-jja.\nTatitojj janiw bautisir qhitanquituti jan ucasti khespiyasiñ arunaca parlañataquiw qhitanitu. Uca parläwsti janiw jakenacan yatiñ cancañapampi khanañchañajjataquiti, uqhamat Criston crusan jiwatapajj jan ina ch'usar tucjjañapataqui.\nKellkatanacansti saraquiwa: “Wali yatiñan jakenacan yatitanacapjja t'unjäwa, Maysaruraquiw amuyt'ir jakenacan amuyunacapsa apanucöjja” sasa.\nJichhasti, ¿cunataquirac wali yatiñan jakesti?, ¿cunataquirac yatichiri jakesti? ¿cawquincaraqui acapach yatiñanacjjata ch'ajjwiri jakesa? Diosajj acapach yatiñanacjja mä lokhe cancañaruw tucuyi.\nDiosajj yatiw cuna luratapsa. Amtäwipansti janiraquiw acapacharojj jakenacan yatïwinacap toke khespiyañ munquiti, jan ucasti Diosajj arunacap tokew jakerojj khespiyañ muni, take qhitinacatï juparu catuyasqui ucanacaru. Uca parläwisti mayninacataquejj lokhe cancañar uñtatäcaspasa uqhamawa, uca tokwa Diosajj jakerojj khespiyañ munaraqui.\nJudío jakenacajj milagronacwa uñjañ munapjje, griego jakenacasti yatiñ cancañanacracwa wal thakapjjaraqui.\nUcampis jiwasanacajj Cristojj ch'accatatäcän ucjjatwa parlapjjtanjja. Uca arunacasti judionacataquejj p'enkawa, jan judionacataquisti lokhe cancañaraquiwa.\nUcampis qhitinacarutejj Diosajj jawsqui, judiöpasa, jan judiöpasa ucanacataquejj Cristojj Diosan yatiñ cancañapawa, ch'amaparaquiwa.\nJakenacataqui Diosan amtatapajj mä lokhe cancañjamäqui ucajja, jakenacan yatiñ cancañapat sipansa wali jach'awa; uqhamarac Diosajj jan ch'amanjamäcchi ucasa, wali ch'amaniwa jakenacan ch'amapat sipansa.\nJilatanaca, sum amuyasipjjam Diosajj jawsapctam ucjja. Jumanacatjja janiw walja yatiñan jakenacajj utjquiti, janiraquiw waljanïquis munañan jakenacasa, ni jach'a familianacat jutirinacasa.\nDiosajj ajllisiw jan yäkatäquis ucanacaru, uqhamarac jisc'achatäquis ucanaca, qhitinacatejj jach'achatäqui ucanacar p'enkachañataqui.\nUqhamata jan qhitis Diosan nayrakatapan jach'a jach'a tucuñapataqui.\nJumanacarusti Dios quipcaw Jesucristompi mayaruqui tucuyapjjtam uqhamaraquiw Diosajj jiwasan yatiñ cancañasjja Jesucristompi utjayi. Uca Jesucristo tokeracwa khespiyistu, jupar catuyata tucuyaraquistu.\nUcatpï Diosan arupajj sejja: “Qhititejj jach'achasiñ munqui ucajja, Tatitut jach'a tucpan” sasajja.


¿Kunatsa Diosar mayisiñajj wali askejja? | Biblia toqet jisktʼanaka\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Bengalí Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Congo Coreano Criollo haitiano Croata Dangme Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Guaraní Gujarati Hebreo Hiligaynon Hindi Holandés Húngaro Ibo Ilocano Indonesio Inglés Italiano Japonés Kannada Kaonde Kazajo Kikuyu Kiluba Kimbundu Kiniaruanda Kirguís Kirundi Kisonge Krío Lingala Lituano Luganda Luo Macedonio Malayo Malayálam Malgache Maltés Maratí Maya Mazateco de Huautla Mizo Mongol Moré Nepalés Ngäbere (o guaymí) Noruego Nyaneka Osético Otetela Papiamento (Aruba) Papiamento (Curazao) Polaco Portugués de Brasil Quechua boliviano Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Sueco Swajili (Congo) Tagalo Tai Tamil Telugu Tigriña Tshiluba Tsonga Tsuana Tumbuka Turco Twi Tártaro Ucraniano Umbundú Vietnamita Xhosa Yoruba Zandé Zulú Árabe\n¿Kunatsa Diosar mayisiñajj wali askejja?\nSapüru ukat jan ajjsarasa llakinakas awistʼassna ukwa Diosajj muni (Lucas 18:1-7). Jupajj jiwasanakat llakisiwa, ukatwa mayisitanakas istʼistu. Alajjpachankir Awkisajja munasiñapatwa Jupampi parltʼasiñatak invitistu. ¿Uka invitacionar istʼätati? (Filipenses 4:6 liytʼäta.)\nDiosar mayisiñajja, janiw yanaptʼa mayisiñakïkiti jan ukasti Juparuw jakʼachasiraktanjja (Salmo 8:3, 4). Kunjamtï jikjjatastan uk sapa kuti Jupar yatiytan ukhajja, Jupampejj jukʼamp sumwa apastanjja. (Santiago 4:8 liytʼäta.)\nDiosajj janiw jan uñtʼat arunakampi ukat pʼeqer yatsusin mayisiñas munkiti. Janirakiw saytʼatapuni jan ukajj qontʼatapuni mayisipjam siskistusa. Jan ukasti taqe chuyma mayisiñaswa muni (Mateo 6:7). Amuytʼañataki, nayra Israel markanjja, Ana sat warmejj familiapan llaki utjipanwa Diosar mayisïna. Uka qhepat llakit mistjjäna ukhajja, Diosarojj yuspärarakïnwa. (1 Samuel 1:10, 12, 13, 26, 27 ukat 2:1 liytʼäta.)\nTaqe llakinakaswa Diosar yatiysna, ukajj ¡kusiskañapuniwa! Ukat taqe kuntï churkistu ukanakatsa jachʼañcharaksnawa, yuspäraraksnawa. Diosar mayisiñjja janipun armasipjjañäniti. (Salmo 145:14-16 liytʼäta.)\nMayisiñajj ¿kunjamsa yanaptʼistaspa?


Juan 15 - Holy Bible [Aymara Bible 1997] - (Juan 15)\n“Nayajj chekpach uva alïquiristsa uqhamätwa, Awquejjasti yapuchirïcaspasa uqhamaraquiwa.\nCawquïri layminacajjatejj jan achqui ucanacarojj jupajj qhuchhuraraquiwa, ucampis cawquïri layminacatejj achqui ucanacarojj k'omacharaquiwa juc'ampi achuñapataqui.\nJumanacajj nayampi mayaquïpjjam, cunjämatejj nayajj jumanacampi mayaquïtjja uqhama. Mä laymi sapajj janiw achcaspati, janitejj alipampi mayaquïcchi ucajja; uca pachparaquiwa jumanacajj jan achupcasmati janitejj nayampi mayaquïpcasma ucajja.\n“Jumanacatejj nayampi mayaquïsipcätajja, janirac yatichäwinacajj armapcäta ucajja, mayipjjam cuntejj munapcäta uca, ucatsti churatäpjjätawa.\nAwquejjajj jach'achatawa cunapachatejj jumanacajj walja achupcta ucqhajja, uqhamatwa uñacht'ayapjjaracta nayan chekpach discipulonacajjätanacama.\nCunjämtï Awquejjajj nayaru munasquitu, uca pachparaquiw nayajj jumanacar munasipjjsma; uca pachpa munasiñanraqui jacapjjam.\nNayan camachinacajjtï phokhapjjäta ucajja, nayajj munasipcsma uca munasiñanwa sarnakapjjäta, cunjämtejj nayajj Awquejjan camachinacap phoktjja uqhamarac jupajj nayar munasitu ucanaracwa sarnakta.\n“Aqhamjja nayajj jumanacar parlapjjsmawa nayampi cusisipjjañamataqui, cusisiñampi phokt'atäpjjañamataquiraqui.\nNayan camachejjajj acawa: Munasipjjam maynit maynicama, cunjämtejj nayajj jumanacar munasipjjsma uqhama.\nJumanacajj nayan amigonacajjäpjjtawa, cuntejj nayajj jumanacar sapcsma uc lurapjjäta ucajja.\nJaniw ‘uywatanac’ sas sutichcjjapsmati, mä uywatasti janiw uywiripan luratanacap yatquiti uca laycu. Nayajj jumanacarojj ‘amigonac’ sapjjsmawa, cuntejj Awquejjajj sisquitu uca jumanacar yatiyatajj laycu.\nJaniw jumanacati nayar ajllipquista, jan ucasti nayaw jumanacar ajllipjjsma sarapjjañamataqui, uqhamaraqui walja achupjjañamataqui, uca achusti acht'añapataquiraqui. Uqhamatwa cuntejj nayan sutejjar mayipcäta ucjja Awquejj churapjjätam.\nAcwa jumanacar ewjjapjjsma: Maynit maynicama munasipjjam.\n“Acapachatejj jumanacar uñisipjjstam ucajja, yatipjjam nayaruw nayrakata uñisipjjetäna.\nJumanacatejj acapachanquirïpjjasmajja, acapachanquir jakenacajj munasipjjeristamwa jupanacanquirirjama. Ucampis nayaw jumanacar ajllisipjjsma acapacha taypita, ucatwa acapachajj uñisipjjtam, jan acapachanquirëjjapjjatam laycu.\nAmtasipjjam cuntejj sapjjäyäsmajja: ‘Janiw qhiti uywatas uywiripat sipanjja juc'ampïquiti’ sasa. Nayarojj uñisipjjetuwa, jumanacarojj uñisipjjaraquïtamwa; yatichäwinacajjtejj imapjjchejja, jumanacan yatichäwinacamjja imapjjaraquiniwa.\nTake acanacjja lurapjjätamwa nayan sutejj laycu, jupanacajj qhitanquitu ucarojj jan uñt'apjjatap laycuraqui.\n“Janitejj nayajj jupanacar parliri jutquiriscäyäta ucajja, janiw juchañchatäpcasapänti, ucampis jichhajj juchanacapatjja juchañchatäpjjapuniniwa.\nQhitinacatejj nayar uñisipquitu ucanacajja, Awquejjarojj uñisiraquiwa.\nJanitejj nayajj jupanac taypin jan qhitis lurqui ucanac lurquiriscäyäta ucajja, janiw cuna juchanïpcasapänsa. Ucampis jichhajj uñj-jjapjjewa, uqhampachasa nayarojj uñisisipcaquituwa, Awquejjarus uqhamaraqui.\nUcampis acanacajj pasañapapuniwa, jupanacan ley kellkatanacapan: ‘Alekat uñisipjjetu’ sisqui uca arunacajj phokhasiñapataqui.\n“Cunapachatejj chekpach Chuymachiri Ajayojj jumanacar yanapir jutcani ucqhajj, jupajj nayjjat parlani. Uca chuymachirsti nayaw Awquejjat qhitanï. Ucasti chekpach Ajayuraquiwa.\nJumanacajj nayjjatwa parlapjjaraquïta, kalltatpach nayampïpjjatam laycu.


Global Voices Aymarata · Sata qallta phaxsi 2011\nSata qallta phaxsi, 2011\nIsturyanaka Ta Sata qallta phaxsi, 2011\nAsia del Sur 29 Sata qallta phaxsi 2011\nMedio Oriente & Norte África 29 Sata qallta phaxsi 2011\nLatin America 29 Sata qallta phaxsi 2011\nAka qulläna phaxspachan bloggers venezolanos ukanakax wal arusipxatana khaysa jan walt’awi utjki blogger.com uksar mantañataki. Markachirinakax sapxiw aka jan walt’aw utjatapats yatiyasiw khaysa CANTV tuqiru kaukiritix ISP venezolano estatal ukaki ukarus uka tamachiwinakax janiw jay sapkatanaki ukhamarakiw janiw kuns askichapkatanati aka jan walt’awi utjki ukatakixa.\nMedio Oriente & Norte África 27 Sata qallta phaxsi 2011\nAsia Oriental 24 Sata qallta phaxsi 2011\nPaqalqür Singaporean jach’a mark irpirix lakan phaxs pä tunk paqalqür saraqataruw Dr Tony Tanar ajllisiwayi, ukampins atpt’äwipax 7,269 jaqunakampikïnwa.\nÁfrica Subsahariana 23 Sata qallta phaxsi 2011\nBoyce Chakax yarawik ukhamarak tuliriwa (actor) pä tunka paqalqun marani payïr jach’a marka Zimbabuetawa. Maymar maratwa, jupax Shakespeare lurawinakatapat ukhamarak chuyma arumpits yatiqirinakar yaticht’i ukhamat “jan callenakan uthañpataki”.\nPerú: Qhichwa arux internet tuqinkarakiwa\nLatin America 22 Sata qallta phaxsi 2011\nPerú markan qhichwa arux originaria sat aruwa. Internet tuqin utji: Google, wikipedia, ukapachparakiw blog tuqins utjaraki; markachirinakax qhichwa arx Internet tuqin jakayaña, ch'amanchañ munapxi.\nMedio Oriente & Norte África 20 Sata qallta phaxsi 2011\nEuropa Occidental 19 Sata qallta phaxsi 2011\nArte y Cultura 18 Sata qallta phaxsi 2011\nQasaw phaxsin 23 ur saraqatan Jour mondial du livre de l’UNESCO urupäniwa, ukat akax janiw sañ munkit Global Voices-atak qilqirinakan munatapata, jan ukax yaqha qilqäwinakat armt'asipxatapata. May sipanxa, taqinis yattan kunati yaqha jakawinakat yatxatañatakix qilqt'atanak ullart'añax wali askiwa, ukjamïpan jiwasax taqi yanapt'irinakatak ukat Global Voices ullart'irinakampitak mä munkay yant'äw apsusktana, jisnaw taqichaqankir blujirunaka. ...


Tarix :2021-01-28Hits :8562\nAka irnaqirinakax irnaqirinakanx wali uñt'atawa.\n1 jach’a yatiqañ utax mä jach’a yatiqañ utaruw designers ukat yatxatawinaka. Jupax wali suma yatiqañ utan uñt'atawa.Architectural uksanx, Juk’ampirus architectural uksan jikxatasi.\n2 thakhi: aka empresa ukax qullayasiñ utanakaw utji. Juk’ampirus juk’amp alxañapataki, ukat juk’amp askiwa. Ukampirus architectural uksanx jan walt'ayatawa.\n3 ukhax yanapt’asiñatakix janiw yaqha luririnakan mayacht’asipkiti. Ukampirus irnaqirinakax juk’ampirus yanapt’asipxaspa, ukhamarakiw qullirinakax atipt’asipxañapataki.\n4 Brand ukax mä jach’a yatiyiriri ukhamarak Servicio ukham uñt’atawa. Taqpach aluminio decorativo materiales ukanakax wali uñt'atawa, Ukampirus Hebei uksan uñt'atawa.\n5 jach’a aljasiñapatatx yaqhip architectural mesh fabrikantirinakax machaq architectural architectural uksan alxapxi, Ukampirus ukanakax janiw wali suma. Juk’ampirus irnaqäwix wali askiwa. Ukampirus jupanakax empresa ukar chikancht'asipxi. Uka empresa ukan irnaqirinakax jan walt'äwinak apnaqañataki.\nNayraqatax:Kunjamakitix jan walt’awinak apnaqasi?\nJutïr :Uka jan walt'äwinak lurañatakiw\nRing Mesh - Antique Appearance ukat Modern Fashion feeling.\nArchitectural uksanxUkhamarakiw mä machaq uñacht’ayatawa, ukhamarakiw ch’amancht’atawa. Ukampirus ukhamarakiw uñt'ayasi. Ukampirus architectural mesh conexión ukax metal ferrule ukaruw chikancht'asiwa...


Chile: Global Voices ukamp Nayan Aruxa ukampix machaqatw mayacht’asipxi · Global Voices Aymarata\nJaqukipäw uñt'ayata/apkatata 28 Lakan phaxsi 2011 10:48 GMT\nAka blog ullart'apxañäni Español, Malagasy, Português, русский, বাংলা, Français, عربي, English\nGlobal Voices ukamp Nayan Aruxa –mä red chilena diarios ciudadanos electronicos– sutinchatak ukax mayacht’asiw mä qilqatwa uñt’awäpxi. Phaxsinxa, Global Voices ukax Nayan Aruxa ukan saräwipampiw qilqatanak uñt’ayani, markan yatiyirinakapampiw arunak uñt’ayani. Uksansti, Nayan Aruxa ukax Global Voicesan qilqatapw uñt’ayani, panpach tamat amtasin qilqatanak qilqasa. Ukampirus panpachaniw qilqatanakx uñt’ayani. Creative Commons utjki uka amtarjama [eng].\nGlobal Voices ukan ullart’irinakapax Nayan Aruxa ukan irnaqäwipx Katie Manning ukan qilqt’ataparjamax mä juk’x uñtjapxiwa, Nayan Arujataki waraqt’iri ukamp nayrïr wayrar mistuwi ukampi. Katie ukax Nayan Aruxa (Mi Voz) ukan Global Voices ukatakix ingles arut luräwinakapampix sarnataskakiniwa.\nGlobal Voices ukax aka mayacht’asiwimpix enriquecerá su cobertura de noticias chilena ukan marakat markar yatiyawinakaparuw jach’anchayani, Santiago capital anqaxa markat yatiyäwinak uñt’ayasa. Nayan Aruxa ukax 10.000 jila yatiyirinakaniwa (periodistas) 18ni medios satäk ukanakatakiw qilqt’apxi, suypachan 14ni markanakapachata. 2005ni maran utt’ata, Nayan Aruxa ukax arst’äwinakapw uñt’ayi. Espacios mediales satak ukanakar jiljatayañatakiwa, akax jaqinakan aka aruskipawir chikanchasipxañapatakiw askiraki.»


Jeremías 23 - Holy Bible [Aymara Bible 1997] - (Jer 23)\nTatitusti siwa: “¡Ay, cunaquïcani awatirinacatjja, cawquïrinacatejj ovejanacajj-jja chhakhayapjje, uqhamaraqui ananucupjje ucanacataquejja!”\nIsraelan Dios Tatitupasti siwa; cawquïri awatirinacatejj marcapa apnakapqui ucanacarojja: “Jumanacajj ovejanacajj-jja ananucupjjtawa, jaltayapjjtawa, janiraquiw sum awatipctati. Jichhajj waliquiwa, nayajj take jan wali luräwinacamatjja walpunracwa mutuyapjjäma. Naya Tatituw ucjja arsta.\nNaya quipcaraquiw ovejanacajj-jja anthapisinjja cawquïri marcanacarutejj chhuqhunucuycta ucata, tantacht'asinsti pastonacaparuw cuttayanjjä, uqhamata walja kallunacanïpjjañapataqui.\nAwatirinacwa jupanacaru awatiñapataqui uscurapï, jan cunsa ajjsarapjjañapataqui, ni maynisa chhakhañapataqui. Naya Tatituw ucjja arsta.”\nTatitojj siwa: “Mä uruw purinini cunürutejj Davidajj wawanïcani uca urojja, mä reyi, wali amuyt'ampi apnakañapataqui. Aca marcansti chekaparu, asquiruraqui uñjañapataqui.\nUca reyin apnakañapcamasti Judá orakejj khespiyatäniwa, Israelas take jan walit jarc'akataw jacasini. Aca sutimpiw sutichapjjaraquini: ‘Tatituw jiwasan atipjirisajja’ ” sasa.\nTatitusti siwa: “Juramentonac jan lurañ urusti purininiwa, aqham sasa: ‘Egipto marcat israelitanacaru apsunir Tatitojj jacasquiwa’ sasa,\njan ucasti aqham sasaw juramento lurapjjani: ‘Israelitanacaru amsta tokenquir marcanacata, cawqui marcanacarutejj ananuccatayna ucanacat cuttayanjjiri Tatitojj jacasquiwa’ sasa. Ucatsti pachpa utanacapan jacasipjjaraquini.”\nProfetanac toketa arunaca: Chuymajjanjja mayjt'atapunïtwa, janchejjasti wal qhathatiraqui, machata jaker uñtatätwa, vinompi k'ala atipjatäquiristsa uqhama, Tatitun arunacap laycu, uqhamarac Tatitu laycu.\nAca marcasti wachoka jucha lurir jakenacan phokhantatawa, ñankha lurañaru jalir jakenacana phokhantatawa, ch'amanacapsti jan walinac lurañataquiquiw apnakapjje. Ucatwa Tatitojj aca orakjja maldecïnjja, aca orakesti wañsuwayjjaraquiwa, wasara tokenquir pastonacasa k'alaw pharsuwayjjaraqui.\nUcatpï jichhajj sarnakäwinacapajja ch'amaca, llust'araquïnejja: Nayaw jupanacarojj nuct'ayäjja. Cunapachatejj jupanacaru luratanacapa wayt'cä ucapachasti, jach'a t'akhesiñanacwa jupanacjjarojj apayanëjja. Naya Tatituw ucjja arsta.\n“Samarianquir profetanacarusti nayaw uñjta, cunanacatejj nayaru ñankhachquitu ucanac lurasquiri; Baal diosan sutipjjaruw parlapjje, Israel marcajjarusti thaquipatjja maysaruw saranucuyapjje.\nJerusalenanquir profetanacarusti nayaw uñjta, ajjtascañ luräwinaca lurasipquiri: Wachok juchanac lurapjje, lunthatapjjaraqui, janiraquiw maynis ñankha lurañanacapjja apanucquiti. Jupanacasa, marcan jaquirinacasa, nayataquejj Sodoma, Gomorra marcanacjamäpjjewa.\nUcatwa, naya, take ch'amani Tatitojj, uca profetanaca tokejj aca arunaca arstjja: Jumanacarojj mä c'allc'u mank'a mank'ayapjjäma; venenot umwa umayapjjaraquïma, Jerusalenanquir profetanacata ñankha lurañajj take marcpacharu akantatap laycu.”\nTake ch'amani Tatitusti siwa: “Israelitanaca, cuntejj profetanacajj parlapjje ucanacarojja jan ist'apjjamti; parlatanacapasti c'ari arunacaquiwa. Jupanacan amtata arunacacwa parlapjje, janiraquiw nayajj jupanacaru cuna arunacsa churcti.\nArunacajjaru jisc'achirinacarusti sapjjaraquiwa: ‘Take cunas waliquïscaniwa’ sasa. Qhitinacatejj chuymanacapan jan wali amtatanacaparuqui arcapjje ucanacarusti sapjjaraquiwa: ‘Janiw cuna jan walis jutcätamti’ ” sasa.\nUcampisa, ¿qhitis Tatitun amtäwinacapjja yati? ¿Qhitis arunacapjja ist'araqui uqhamaraqui juparusa uñjaraqui? ¿Qhitis arsutaparojj ist'araqui?\nTatitun colerasiñapajj mä jach'a jawir umar uñtatawa, jach'a tutuca thayar uñtatawa, ucatsti ñankha jakenacjjaruw muytaraqui.\nTatitun colerasiñapajja janiw tucuscaniti, jupan amtäwinacapa phokhasiñapcamajja. Mä uruwa puriniraquini cunapachatejj jumanacajj take acanacata amuythapisipjjäta ucajja.\n“Janiw nayajj uca profetanacarojj qhitancti, janiraquiw jupanacarojj cuna arunacsa siscti, ucampisa jupanacajj nayan sutejjaru parlañataquejj jalacamaquiw jalsuwayapjjaraqui.\nJupanacatejj nayan amtatanacajja yatipjjasapän ucajja, nayan arunacajjwa marcajjarojj yatiyapjjasapänjja; jan wali thaquinacapatsa cuttayanipjjasapänwa, ñankha lurañanacapsa apanucuyapjjaraquisapänwa.”\nTatitusti siwa: “Jayansa, jac'ansa, nayätwa Diosajja.\n¿Qhitis nayan nayräjjatjja imantasispajja? Alajjpachasa, acapachasa nayampi phokhantatawa. Naya Tatituw ucjja sista.\n“Uca c'ari profetanacan parlatanacapjja nayajj ist'twa, jupanacajj nayan sutejjaruw parlañ munapjje, samcanacap toksa nayampis parlapcaspa uqhamwa parlapjje.\n¿Cunapachcamasa uca profetanacajj c'ari arunaca yatiyasipcaquini, jupanacan pachpa amtatanacapjja?\nCuna samcanactejj jupanacajj maynit mayniru parlaquipasipjje ucanacampejj marcajjarojj nayatwa armasiyañ munapjje, cunjämatejj nayra awquinacapajj nayat armasisin Baal diosan khepapa sarjjapjjänjja uqhama.\n[28-29] ¡Mä profetatejj mä samca samcaschi ucapachajja khana sispan mä samcaquïtapa, ucampisa arunacajjtejj catokchejja, ucapachasti khana, chekaparu yatiyapjjpan! Janiw trigo jipimpi trigompejj mayaquïcaspati. Arunacajjajj ninjamawa, karkanac ch'iyjiri martilljamawa. Naya Tatituw ucjja arsta.\n“Ucatwa nayajj uca c'ari profetanacataquejj sayt'tjja, cawquïrinacatejj jupanaccama nayan arunacajja lunthatasipjje ucanac toke. Naya Tatituw ucjja arsta.\nNayajj cawquïri profetanacatejj jupanacan waquichata arunacapa nayan arunacajjäcaspas uqhama parlapjje ucanac tokew sayt'ta.\n“Jeremías, mä jaketejja, jan ucajj mä profetasa, mä sacerdotesa jisct'ätam ucapachajja: ‘¿Cawquïrisa Tatitun ewjjapajja?’ sasa. Ucapachasti jupanacarojj saraquim: ‘Tatitojj siwa: Jumanacäpjjtawa nayan ewjjanacajjajja, ucampisa nayajj antutt'äwa’ sasa.\nMä profetatejja, mä sacerdotesa, jan ucajj mä jakesa aca arunaca parlanejja: ‘Tatitun ewjjanacapaw’ sasa, juparusa uqhamaraqui familiaparusa nayaw mutuyaraquëjja.\nCunapachatejj maynejj mä amigoparu, jan ucajj mä familiarusa jisct'anejja, ucapachasti sascaraquiniwa: ‘¿Camsisa Tatitojja? ¿Cunsa jupajj arsu?’ sasa.\nUcampisa jani mayampsa ‘Tatitun ewjjapaw’ sasajj parlapjjamti, ucampisa qhititejj parlani ucarojj, nayaw juparojj cuttayä uca pachpa arunacapajj mä carga tucuñapataqui. Jumanacajj jacquiri Diosana, Tatitu Diosamana arunacapjja jan waliruw tucuyapjjtajja, maysaruw k'ewipjjtajja.\n“Jeremías, profetanacaru jisct'am: ‘¿Camsisa Tatitojja? ¿Cunsa jupajj arsu?’ sasa.\nUcarutejj sapjjätamjja: ‘Tatitun ewjjapaw’ sasajja, jupanacarusti saraquim: ‘Tatitojj siwa: Jumanacajj cuntejj janiw parlapjjätati sapcsma uca arunacjja parlasipcactawa,\nuca laycuw jichhajj mä cargäpcasmas uqhama aptapjjäma, jumanacaru cawquïri marctejj jumanacarusa, nayra awquinacamarusa churcta uca marcamppacha, ucatsti nayat jayaruw liwt'apjjäma.\nJumanacjjarojj jisc'achjatäñwa apanëjja, uqhamaraqui wiñaya p'enkachjatäñampi, uca p'enkachatäñasti janipuniw cunapachas armatäcaniti.’ ”


Austria: Kunjamsa Markan Markachirinakaxa Jach’a Yatiqañ Utanaka Phicchantawayapxi · Global Voices Aymarata\nAustria: Kunjamsa Markan Markachirinakaxa Jach’a Yatiqañ Utanaka Phicchantawayapxi\nJaqukipäw uñt'ayata/apkatata 16 Jallu qallta phaxsi 2009 0:11 GMT\nAka blog ullart'apxañäni русский, Nederlands, 繁體中文, 简体中文, Español, Swahili, Italiano, Dansk, English\n¿Jumax yatiyatati jichhurunakanxa Europa markan walja jach’a yatiqañ utanakan yatiqirinak phuqsutatapxa? Waranqha waranqhanakaw ikirasipki, phayasipki, parlasipki, ukhamaraki phunchhawinaka lurasina jach’a uta tantachasiwina arkatasina qulqichirinakaru yatichañ yatiqaw tuqiru ukhamarusa sutiyatawa proceso de Bolonia [es] mä jach’a amta mayachasiñataki aka Europa markanaka ukjamaraki mayachañataki yatichawinaka aka taqi jach’a yatiqañ utanakana.\nQhanpachanxa aka ch’axwawinakaxa aka lurawinakanxa janiw yatiqirinakan amuyupakiti, jan ukasti markachirinakan amuyupawa internet tuqi.\nTaqikunawa qalltawayi aka Viena, Austria markana aka 22 de octubre phaxsina kunawsatixa mä jisk’a yatiqirinak tamampi, mä Flashmob [es] lurañatakiw jikist’apxatayna ukjamata Viena jach’a yatiqañ uta tuqiru sarantawayapxatayna ukjamata jach’a uta tantachasiwi tuqiru phuqhantasina.\nPallapallanakan puriniñapatakixa Jach’a auditorio phuqhantañatakixa Twitter tuqiw awiskipasipxatayna ukjamat q’al phuqhantapxatayna.\nWali juk’a urunakanakwa, uka tama phuqhantirinakaxa – jupanakana sustjasiñapatikixa mä qhana tamachawi uñicht’awapxi: uka unxtasiwi parlakipawinakaxa aka Twitter “Hashtags [en]” #unibrennt y #unsereuni (“jach’a yatiqañ utan ninankatapa ukhamaraki jiwasana jach’a yatiqañ uta) wali suma tantacht’atanwa.\nMä webcast 24h ukaw jach’a uta tantachasiwinx utt’asiwayarakitayna. Taqi kunayman luratanakwa aka Wiki mä Sitio web tuqiw markachirinakar uñicht’ayawayapxatayna. Twitter, blogs y Facebook (32.400 fans jichhurkamaxa) apnaqatapxanwa aka arunak uñicht’ayañataki.\nAkax pä tukuyawinitaynawa :\n- Aka mä kutinxa janiw jupanakax khitin yanapt’aps munapkanti aka unxtasiwinakatakixa. Janir mä paqalqu uruqipanxa aka unxtasiwinakaruxa 20.000 waranqa ch’axwirinakawa phuqhantawapxi nayraqatar sarantasina. Jikiwinakanxa sapurunakawa tuwaqatapxanxa janisa junapkaspa ukhamaru (apaniwa jan amuykawi). Yatiqirinaxa janiw munapkanti yariyaw amnaqirinakaruxa uka irkatawinakaxa janiw patillanikanti, janiw utjkanti arstirinakaxa.\n- Payiri tuqitsti uraqpachanwa yatipxana kuntix lurasiskana ukxa. aka uta tantachasiwi tuqina (webcast tuqirux waranqana chikatan jaqinakaw mä phaxsinx uñjt’awayapxarakitäna) yatiyawinaka amnaqirinakaxa janiwa chaniñchaña atipkanti aka irkatiri yatiqir waynanakaruxa. Waljani jaqinakaw jani chiqatapxa yatipxäna. Lup’iwinakaxa turkakiptawayataynawa.\nJank’akiwa amtayapxäna yaqha jach’a yatiqañ utanakaru Austria markana ukhamaraki anqaxa tuqirusa: jicchuruxa janirira pä phaxsi tukuyqipanxa nayriri irkatawinakaxa aka yatiqir tamachatanaxa utxaphanwa 100 jacha yatiqañ utanakana [de] aka Austria, Alemania, Suiza, Albania, Serbia, Francia, Italia, Croacia y los Países Bajos jupanakaxa yaqha kasta irkatawinakwa uñjapxi.\nAkaWissen belastet [de], Max Kossatz, mä bloguero uñaqt’iri jaqixa Austria markanxa, uñakipt’awayiwa kunjam amnaqatansa aka Twitter ukaxa: 66.379 Tweets por 6.780kasta sutinakampi uñicht’ayatanwa pasiri phaxsinakana. 1.043 uñacht’awinakawa kunkañchayatana aka Twitpic ukatxa apnïnwa 125.612 tumpt’rinaka ak uñjan kitjata futunakampi Twitpic Youtubetuqina [de]. Pacha paskipansti uñicht’ayatanwa (uñjam aka HD uñanchawi tuqi uñaqipt’añamataqi.):\nGerald Bäck Bäck Blog [de] tuqitxa, jupaxa irnaqiwa uñakipt’aña tuqina, katjit’iwa kawkhakamas puri aka Tweets tamaxa, aka yaqha kasta arqirinakaxa qhanstayata jupanaka tuqiru, akhanwa 386.860. jupan uñakipawipansti [de] uñicht’ayiwa khitinakasa kunkañchayapxi uka, kawkharusa (URLs tuqirusa) sarapxi kuna hashtags apnaqapjan juk’ampxa.\nJupana blogupansti smime [de], Michael Schuster, irnaqir qillqt’awinak tuqinsti, ma sinopsis [de] nayra pacha lurawinakata churawayiwa. Jakt’awayiwa 2.700 uñacht’awinaka ukatxa katxt’awayiwa pusi kasta lurawinaka, sapa maynixa lurasiwa paqalqu uruna: “irkatañanakaxa mawjankapxiwa” “irkatañanakaxa nayraqataruwa saranti” “irkatirinaxa jach’aruw tukupxi” jichhurunaxa sapxarakiwa “ jani lurasxpati sasina”.\nLuca Hammer 2-Blog [de] tuqitxa, mä yatiqiri p’iqini waynituxa amuyt’arakiwa aka irkata lurawinaka tuqita uñicht’ayiwa mä reporte [de] aka wikis, Twitter y webcasts tuqita jupanakax apnaqatapxanwa irkataña kalltayañataki.\nAmuyañ sipanxa aka #unibrennt [de] ukaxa mä kasta turkakipawiruw kutaspa, aka Australia marka apnaqañataki markachirinak online apnaqirinak tuqi. Jaqinakaruxa jawsthapiwa ukhamaraki amuyunakxa ch’amakt’ayarakiwa aka tamanakaru ukhamaraki markan irnakirinakarusa, ukaxa wali ch’amanchawi yatiqirinakaru ukhamaraki p’iqiñchirinakaru uñstayaraki.\n[…] A blog post of mine originally published on GlobalVoices (Translations: Russian, Dutch, Spanish, Chinsese simplified, Chinese traditional, Swahili, Aymara): […]\n16 Jallu qallta phaxsi 2009, 5:33 pm


Moisesasti pataca pä tuncani maranïnwa cunapachatï jiwjjäna ucapachajja. Jiwañapcamasti suma nayrani, suma c'umaraquïscaraquïnwa.\nucatsti cunapachatejj sinti chuymanëjjän ucqhaw jiwawayjjaraquïna. Uqhamaw nayra tiempo awquinacapampi chicachasjjäna.\nChuymani jakenacäjjapjjät ucqhajj nayajj pachpaquïscäwa; kaka p'ekëjjapjjät ucqhasa uñjasipcaquïmawa. Nayaw jumanacarojj uscusipjjsma, nayaraquiw uñjasipcäma, nayaw uywasipcäma, khespiyapjjaraquïma.\nChuymani jakëñarusti take ch'amaniw puriscaraquïta, suma pokt'ata trigo pichur uñtata.\n Chuymani jakenacajj suma yatiñanïpjjewa, walja maranaca jacataw jupanacarojj uca yatiñ cancaña churi. Ucampisa Diosajj wali ch'amani, yatiñaniraquiwa, jupajj uca suma amtatanacapjja phokheriwa. Cuntejj Diosajj t'unjqui ucjja janiw qhitis wasitat sayt'aycaspati; qhitirutejj Diosajj jist'antqui ucarojj janiw qhitis antutcaspati. Jupatejj jallu jan apayancchi ucapachajj take cunaw wañsuwayjje; jallu apayanqui ucqhasti take orakpachaw umampi phokhantata uñjasi. Ch'amapajj atipjayapuniwa, jupan apnakataraquiw sallkjayasirisa sallkjirisa. Jupaw amuyt'ani jakenacarus amuyt'añanacapjja apakjje. Juezanacarus lokherayaraqui. Reyinacarusti munañanïñapjja apakewa, ucatsti k'alala, catuntatwa yakha marcaru apayjjaraqui. Sacerdotenacarusa lurañanacapjja apakewa, qhitinacatejj munañanïpqui ucanacarusa jakokaraquiwa. Amuyt'a churirinacarusti jan arunwa antuti, chuymani jakenacatsa suma yatiñanacapjja apakaraquiwa.\nNayasti saraquïyätwa: ‘Aca jakenacajj wali amuyt'anïpjjewa jilïrïpjjatap laycojja, walja maranaca jacapjjatapampisti wali yatiñanïpjjaraquiwa’ sasa.\nucampis munasiñat jumarojj achict'assma. Naya Pablosti niya chuymanëjjtwa, uqhamarac jichhajj Cristo Jesús laycuw catuntatäscaracta.\nJaniquiy ch'ama karit toker jisc'achistati, ch'amajjajj tucusisquiwa, janiquiy jaytanucustati.\nDiosajjay, ch'ama karit pachan uñjascasasa, jank'o ñic'utan pachanccasasa, janiquiy jaytanuct'asistati, jutir mita jakenacar ch'amamat yatiyañajjaw wact'asquitu.\nChuymajjasa, janchejjas tucusisquiwa, ucampis Diosaw wiñay catokäwejjajja, jupaw chuymajjarojj catjjäsisqui.\n Yakhepanacajj pakallk tunc maraw jacapjje, ch'amaninacasti quimsakallk tunc maracamaw puripjje, ucatak jacañasti, jan walt'añanacamp, khathami sarnacañampic apani. ¡Urunacasti jakenacjamaw janc'ac tucusiraqui! ¿Qhitirac k'apisiñamamp lurjatanac yatisti? ¿Qhitirac k'apisiñam uñt'isti? Jacañ urunacajjay jaqhuñ yatichapjjeta, amuyunacajjan yatiñ cancañ jicjjatañapataqui.\nJach'a jach'a tucuñasti waynanacanjja ch'amanacapanquiwa; chuyman awquinacanjja jank'o ñic'utanacapawa mä jach'añchäwejja.\nIst'am jumar jathasir awquimaru; taycamajj chuymanëjjani ucqhajja jan jisc'achamti.\nJupasti jiwjjänwa suma awqui horasana, walja maranacani, kamir cancañani, jach'achäwinacani. Jupa lantisti Salomón yokapaw apnakjjäna.\nTatituw asquinacamp cusisiyitu, pacar uñtat machakar tucuyaraquitu.\n Chuymani awquinacarojj jan tokemti, ucampis suma ewjjanac churam awquimäcaspas uqhama, waynanacarojj jilamarjam uñjam. Chuymani taycanacarusti taycamarjam uñjam, tawakonacarusti cullacamarjam uñjaraquim, take k'oma chuymampi.\n Lacajjajj sapüruw khapak cancañamatjja, jach'añchäwi k'ochunacamp phokt'atäsqui. Janiquiy ch'ama karit toker jisc'achistati, ch'amajjajj tucusisquiwa, janiquiy jaytanucustati.\n “Jacobon wawanacapa, ist'apjjeta, take qhitinacatejj Israel marcat jilt'apcta ucanaca. Janïraw jumanacajj nacipctati ucqhatpachwa k'epnakapjjsma, amparajjaruw ichusipjjsma. Chuymani jakenacäjjapjjät ucqhajj nayajj pachpaquïscäwa; kaka p'ekëjjapjjät ucqhasa uñjasipcaquïmawa. Nayaw jumanacarojj uscusipjjsma, nayaraquiw uñjasipcäma, nayaw uywasipcäma, khespiyapjjaraquïma.\n Asqui jakenacajj palma kokanacjamaw jilapjjani, Líbano orakenquir cedro kokanacjamaw jiltapjjani. Tatitun utapan ayruntatäpjjewa, Diosasan uyupan pankarapjje; ch'ama karita tokerus achu churasipcaquiniwa, suma laphintata, ch'umintataw sayt'apjjani, Arjjatir Tatitojjan asquïtap yatiyapjjani, imasirejjan jan ñankha lurirïtap arsupjjani.\n Waynäcasina jumar irnoker Diosamat amtasim, janïra ch'ama tucuña urunacajj, uqhamarac maranacasa purinquipana cunapachatejj siscasma: “Sarnakäwejjanjja janiw cunas cusisiyquituti” sasa. Jichpach luram janïra intisa, phajjsisa, warawaranacasa ch'amact'quipana, uqhamarac jallu pasatatsa kenayajj utjquipana. Mä uruw purinini, ucansti palacion uñjirinacajj qhathatipjjaniwa, uqhamarac jan ajjsaririnacasa c'umjtapjjaniwa; molinonacasti juc'aquëjjatap laycojj janiw sum molcjjapjjaniti, uqhamarac ventanat uñch'uquirinacasa juyct'apjjaniwa. Uca urojj purincani ucqhasti caller mistuñäqui uca puncunacajj jist'antasjjaniwa; molinon ojjotapasti sapa cutiw amuct'jjani; jamach'inacajj k'ochupjjaniwa, ucampis k'ochutanacapajj janiw ist'ascjjaniti; kollu patanacasti ajjsarayaniwa, ucatsti thaquinjja jan walt'añanacaw utjani. Almendrojj pankarañ kalltani, t'ijut'ijusti jathiw tucjjani, alcaparrasti janiw cunataquis asquïcjjaniti. Ucampis jakejj wiñay utjasïwiparuw sarjjani, callenjja niyaw jiwatat jachatanacajja ist'asjje. Jumar irnoker Diosamat amtasim janïra kollket lurat cordonajj t'akasquipana, kori phucus p'aquisquipana; janïra wacullas phuju lacan p'aquisquipana, janïra phujun qhiwiñapas p'aquisquipana. Uca pasatatsti lak'acäna ucajj lak'aruw cuttjjani, cunjämäcäntejj nayrajj uqhama, ajayusti Diosan ucaruraquiw cutt'jjaraquini, qhititejj churcäna ucaru.


Bible in one year - Aymara Bible 1997 - June 17\n1. Cunapachatï Josías wawajj quimsakallko maranïna ucqhawa reyïña kalltäna, ucatsti Jerusalén marcanjja quimsa tunca mayan maraw apnakäna. Taycapasti Jedida sat sutinïnwa, jupasti Boscat chekanquir Adaía chachan phuchapänwa.\n2. Josías reyin luratanacapasti Tatitun nayrakatapanjja chekapänwa; jupasti arcänwa cunjämtï David nayra awquipajj sarnakcäna uqhamaru, jan ucat cawcsar sarakasa.\n3. Cunapachatï Josías reyejj tunca quimsakallkon mara apnakascäna ucqhawa reyejj qhitäna Tatitun temploparu Azalía chachan Safán yokap kellkeriparu, jupasti Mesulam chachan allchhiparaquïnwa. Reyisti sänwa:\n4. “Saram Hilcías sumo sacerdoten ucaru, ucatsti sanim: “Tatitun temploparu kollkenac apanipqui ucanac apthappan, uqhamarac puncu uñjirinacasa jakenacata kollke apthapipqui ucanacsa” sasa.\n5. Ucatsti churapjjpan Tatitun templopa lurañataqui jaytatäpqui ucanacaru, jupanacan pagapjjañapataqui qhitinacatejj Tatitun templopana asquichasipqui ucanacaru:\n6. carpinteronacaru, sum yatipqui ucanacaru, albañilanacaru, uqhamarac alapjjañapataqui maderanaca, ch'iyat kalanaca templo asquichañataqui.\n7. Ucatsti saraquim: “Kollke churcäta ucatsti janiw jacthapiñatac maycätati, jupanacajj chekaparuwa apnakapjje uca laycu” sasa.\n8. Hilcías sumo sacerdotejja yatiyänwa Safán sat kellkeriru, Tatitun templopana leyi libronaca jicjjatatapata. Ucsti churänwa Safán chacharu, jupasti leet'araquïnwa.\n9. Ucat Safán kellkerejj ucjjata yatiyiriw saräna, aqham sasa: —Juma reyin sirvirinacamawa templona utjcäna uca kollke umatatayapjje, ucatsti churapjjewa Tatitun templopa asquichayañataqui qhitinacatejj utt'ayatäqui ucanacaru —sasa.\n10. Ucjjarusti Safán kellkerejj reyirojj yatiyaraquïnwa, Hilcías sacerdotejj mä libro jupar churatapata, ucatsti Safán sat kellkerejj reyitaquejj leet'arapïnwa.\n11. Ucat reyejj ley librojj cuntï siscäna ucanac ist'asinjja, isipwa ch'iyanokasïna.\n12. Ucat ucspachawa reyejj säna Hilcías sacerdoteru, Safán chachan Ahicam yokaparu, Micaías chachan Acbor yokaparu, Safán kellkeriru, reyin Asaías sat oficialaparu, aqham sasa:\n13. “Sarapjjam naya laycu Tatitur jisct'iri, uqhamarac take Judá orakenquir jakenac laycuraqui, aca jicjjatata libron cuntï sisqui ucjjata; Tatitusti wali coleratäpachawa jiwasanacataqui. Nayra awquinacasajja janiw aca librojj cuntï sisqui ucarojj ist'apcänti, ni lurapcaraquïnsa cuntejj aca libron kellkatäqui ucarjamajja.”\n14. Ucatsti sarapjjänwa Hilcías, Ahicam, Acbor, Safán, Asaías ucanacajja, Salum chachan profetisa Hulda warmipan ucaru; Salum chachasti Ticva chachan yokapänwa, uqhamarac Harhas chachan allchhiparaquïnwa, qhititï templo isinac uñjañapataqui utt'ayatäcäna uca. Hulda profetisasti Jerusalén marcana machak marcäquis ucanwa jacäna, cunapachatï jupar parlapjjäna ucqhajja,\n15. profetisa warmejj jupanacarojj sänwa: “Acawa Israelan Tatit Diosapan arupajja: ‘Yatiyapjjam qhititejj nayar jisct'iri qhitanipctam ucaru.\n16. Naya Tatitusa sistwa: ‘Mä jan walt'añwa aca chekarusa, jakenacapjjarusa apayanëjja, cunjämtï Judá marcanquir reyejj leet'qui uca libron cuntï yatiyqui uqhamaru.\n17. Jupanacasti nayar apanucusinjja yakha diosanacaruwa inciensonaca naqhayapjje, uqhamatwa take luratanacapampi nayar colerayapjjetu; ucatwa nayan colerajjajj akti aca chekataqui, ucasti janiw t'acurcaniti’ ”.\n18. Judänquir reyirojj sapjjamaya, qhititejj qhitanipctam Tatitur jisct'añataqui: “Ucatsti Israelan Tatit Diosapajj ucjjarojj saraquiwa: ‘Cuntï ist'ta ucar amuyt'añaru uchasitamatsti,\n19. chuymaman llaquisitamata, nayarusa jutatamata arsutanacajja ist'asina aca orake contra, uqhamarac take utjirinacap contraraqui, tucjatäñapataqui, maldicitäñaparaqui. Ucatsti isima ch'iyanokasitamata, uqhamarac nayan nayrakatajjana jachatamatsa, nayajj jumarojj ist'smawa. Naya Tatituwa ucjja sisma.\n20. Uca laycu nayajj cusisitaqui jiwjjañamwa waquiyta, nayra awquinacamampi jiquisiñataqui, janiw uñjcätati cuna jan walt'añtï nayajj aca chekataqui apayancä ucjja’ ” sasa. Reyin qhitatanacapasti cuttjjapjjänwa reyiru uca arunaca yatiyiri.\n1. Ucatsti reyejj jawsayanïnwa Judá orakenquiri, Jerusalén marcanquiri jilïr jakenacaru, jupamp chica tantachasipjjañapataqui.\n2. Ucjjarusti Tatitun temploparuwa sarapjjäna reyisa, Judá orakenquiri take jakenacasa, uqhamarac Jerusalenanquir jakenacasa, sacerdotenacasa, profetanacasa, uqhamarac wawanacasa, jach'a jakenacasa, take marcpachaw sarapjjäna. Tatitun templopansti jach'atwa reyejj jupanacatac leet'arapïna cuntï sumancäwir mantat librojj siscäna uca cawquïr librotï Tatitun templopana jicjjatatäcäna ucata.\n3. Ucjjarusti reyejj templon sayirinacap jac'aruwa sayt'asïna, ucatsti arsusïnwa Tatitun nayrakatapana jupar ist'añataqui, cheka cancañampi camachi arunacaparu, ewjjanacaparu, uqhamarac leyinacaparusa suma phokhas lurañataquiw arsüna, uqhamarac libron sumancäwir mantat arunacajj kellkatäqui ucanac phokhañataquisa. Ucjjarusti take jakenacaraquiwa phokhañataqui arsusipjjaraquïna.\n4. Ucatsti reyejj Hilcías sumo sacerdoterusa, payïri sacerdoterusa, uqhamarac puncu uñjirinacarusa aqham sänwa: “Tatitun templopatjja apsunipjjam Baal diosan, Asera diosan take yänacapa, uqhamarac alajjpachanquir warawaranacan yänacapsa” sasa. Ucatjja ucanacjja ninampiwa naqhantayäna Jerusalén marca ankäjjana Cedrón chekana, ucatsti Betel chekaruw khellanacapjja apjjäna.\n5. Ucatjja apakayänwa Judá oraken reyinacajj cawquïri sacerdotenacarutejj utt'ayapcäna yakha diosanacaru alto chekan santuarionacapan inciensonaca naqhayañapataqui Judá oraken marcanacapana, uqhamarac Jerusalén muytpachansa. Uqhamaraquiw apakaraquïna cawquïr sacerdotenacatejj incienso naqhayapqui Baal diosaru, intiru, phajjsiru, yakha planetanacaru, uqhamarac alajjpachanquir take warawaranacarusa.\n6. Tatitun templopanccäna uca Asera diosjja Jerusalenata ankäjjaruw apanucüna. Ninampiwa naqhantayäna khellar tucuyañcama Cedrón sat jawira umakatana, ucatjja uca khelljja willtänwa jakenacan amaya imäwipjjaru.\n7. Uqhamaraquiw tucjayaraquïna chachapura juch lurañataqui waquichatäcäna uca utanacsa, ucasti lurasïnwa Tatitun templopana yakha diosar yupaychasina, ucanracwa warminacajja isinaca p'itapjjäna Asera sat diosapataqui.\n8. Ucatjja Judá marcanacanquiri take sacerdotenacaruwa jawsayäna, ucatsti uca diosanacan take santuario utanacapjja taquichasipjjänwa, Geba chekata Beerseba chekcama, cawqhantejj uca sacerdotenacajj incienso naqhayapcäna ucqhana, ucatjja supayanacan altaranacapjja tucjänwa, marca apnaker Josué gobernadoran puncupanccäna uca, ucasti marca mantañancänwa ch'eka tokena.\n9. Ucampis yakha diosanacan santuario utapanquiri sacerdotenacajja janiw sarapcänti Jerusalenanquir Tatitun altaraparojja, jan ucasti mayni sacerdote masinacapampejja jan levaduran t'ant'anacwa mank'apjjäna.\n10. Josías reyisti taquichasiraquïnwa Ben-Hinom sat vallenquiri naqhayañäqui uca, jan qhitis yokalla imilla wawaparusa Moloc diosataqui sacrificion loktapjjañapataqui.\n11. Ucatjja apakayaraquïnwa Judänquiri reyinacajj intiru loktapcäna uca caballonaca; ucanacasti jicjjatasïnwa Tatitun temploparu mantañawjana, Natán-melec uca chachan utap jac'ancaraquïnwa. Jupasti cunanacatejj ucan utjcäna ucanac uñjirïnwa, ucatjja intir yupaychañ carronacapsa naqhantayaraquïnwa.\n12. Ucjjarusti tucjaraquïnwa Judänquir reyinacajj Acaz chachan salapana alto chekaru altaranaca lurayapcäna ucanaca, uqhamarac tucjaraquïna Manasés chachajj altaranac luraycäna Tatitun templo patiopana, ucanaca; tucjasinjja t'unanacapjja Cedrón sat jawira umakataruwa willtanïna.\n13. Reyisti taquichasiraquïnwa diosanacan alto chekan santuario utanacapajj Jerusalén marcata inti jalsu tokena utjcäna ucanaca, Olivos kolluta aynachana. Ucansti Israelan Salomón reyipaw lurayäna sidonionacan Astarté sat ajjtcañ diosapataqui; moabitanacan uñiscaña Quemos sat yakha diosapataqui; amonitanacan uñiscaña Milcom sat yakha diosapataqui.\n14. Ajjsarata kalanaca, lawanacsa jisc'a jisc'wa tucjaraquïna, ucatsti ucanacajj cawqhancapcäntejj ucqhanacarojja jake ch'aqhanacampiwa phokhantäna.\n15. Nabat chachan Jeroboam yokapajj israelitanacar juch luraycäna ucasti Betel chekana mä altara, yakha diosanacan santuario utap luraycäna ucjja, Josías reyiw k'al tucjäna lak'ar tucuyañcama, ucatsti ninampiwa naqhantayäna, uqhamarac Asera diosan lantiparusa.\n16. Cunapachatï Josías reyejj cutt'anjjäna ucqhajja, uñjänwa pachpa kollu patan sepulcronaca, uca sepulcronacatjj apsuyänwa ch'aqhanaca, ucatjja altaranwa naqhantayäna taquichasiña amuyumpi. Uqhamawa Tatitun arupajj phokhasïna, cuntejj profetajj uca toketa arscäna ucajja.\n17. Ucatjja jisct'änwa: —¿Qhitir amtañatac lurayatas qhaya sayqui ucajja? —sasa. Marcanquir jakenacasti ucjjarojj sapjjänwa: —Cawquïr profetatejj Judá marcat jutcäna ucan sepulcropawa; jupawa yatiyäna, cuntejj juma reyejj Betelanquir altarampejj lurcta ucatjja —sasa.\n18. Ucatsti Josías reyejj sänwa: —Jaytapjjam uqhamäsquiri. Jan qhitis ch'aqhanacapa llawk'panti —sasa. Uqhamawa ch'aqhanacapajj jan camachatäcänsa, Samariata jutcäna uca profetan ch'aqhanacapajja.\n19. Samariana yakha diosanacan santuario utanacapajj utjcäna, cawquïrinactejj Israelan reyinacapajj Tatitur colerayañatac lurapcäna ucanacjja, Josías reyejj k'alwa tucjäna, cunjämtï Betel marcan lurcäna uqhama.\n20. Ucatjja uca diosanacan santuario utanacapan sacerdotenacajj utjcäna ucanacarusti altar patjjanwa jiwarayäna; ucatjja uca patjjarojja take ch'aqhanacwa naqhantayäna. Ucatsti Jerusalén marcaruw cutt'anjjäna.\n21. Reyisti take marcaruwa yatiyäna Pascua fiesta lurapjjañapataqui Tatit Diosapar jach'achañataqui, cunjämatï sumar mantäwi libron kellkatänacäna uqhamaru.\n22. Pascua fiesta lurapcäna uqhamjja janipuniwa cunapachasa uqham lurapjjerïcänti, jilïr chachanacajj Israel marcaru apnakapcäna uca urunacatjja, ni Israelan, ni Judá oraken take reyinacapan apnakäwipanjja.\n23. Cunapachatï Josías reyejj tunca quimsakallkoni mara apnakascäna ucqhawa Jerusalén marcana uca Pascua fiestajja lurasïna, Tatitur jach'achasina.\n24. Josías reyejj tucjaraquïnwa take laykanacaru, yatirinacaru, utan wali munat c'ari diosanacaru, yakha diosanacarusa, uqhamarac cunanacatejj utjcäna yupaychañataqui ajjtcaya yänaca, Judá orakena uqhamaraqui Jerusalenansa. Ucsti jupajj luränwa Hilcías sacerdotejj Tatitun templopana jicjjatcäna uca ley libron kellkatanacar phokhasina.\n25. Janipuniw qhiti reyisa jupat nayrajja, khepatsa jupjama utjcänti, take chuymampi, take almampi, take ch'amampiraqui Tatitun cuttanirejja, cunjämatï Moisesan leyipajj sisqui uqhamaru.\n26. Ucampis Tatitojj Judá orakenquirinacataquejj colerataquïscänwa, Manasés reyejj cuna ñankhanactejj Dios nayrakatapana lurcäna ucanacata.\n27. Ucatwa Tatitojj yatiyäna jupan nayrakatapata apakaña Judá marcaru, cunjämtï Israel marcaru apakcatayna uqhama, apanucuñwa munäna ajllisit Jerusalén marcapa, uqhamarac cawquïr templontï sutipa ucancañapa muncäna ucsa.\n28. Ucat ucjjar Josías reyin sarnakäwipasa, uqhamarac take cun luratanacapasa kellkatawa Judá ucanquir reyinacan crónicas sat libropana.\n29. Jupan urunacapansti Egiptonquir faraón Necao sat reyejja, Eufrates sat jawiraruwa saräna Asiria marcanquir reyiru yanapañataqui. Josías reyisti jupar jicjjatiriw mistüna, ucampis Meguido sat chekanwa Necao sat faraonajj jupar uñjasinjja jiwayäna.\n30. Ucatsti oficialanacapajj jiwat janchipa mä carroru uchasinjja Meguido chekatjja, Jerusalén marcaruw apjjapjjäna, ucanracwa imt'jjapjjäna. Marcanquir jakenacasti Josías reyin Joacaz yokaparuw awquip lanti reyita utt'ayapjjäna.\n31. Cunapachatï Joacaz chachajj pä tunca quimsani maranïna ucqhawa reyïña kalltäna, ucatsti Jerusalén marcanjja quimsa phajjsiwa apnakäna. Taycapasti Hamutal sat sutinïnwa, jupasti Jeremiasan phuchapänwa, uqhamarac Libna chekanquiriraqui.\n32. Ucampis Tatitun nayrakatapanjja luratanacapajj jan walinacänwa, cunjämtï nayra awquinacapanjama.\n33. Ucatjja Necao sat faraonajja juparojj Hamat sat orakena, Ribla chekanwa preso catuntäna, jan Jerusalén marcan apnakañapataqui; ucatjja marcarojja mayïnwa impuesto pagapjjañapataqui quimsa waranka quimsa patacani kilo kollkenaca, uqhamarac quimsa tunca quimsani kilo korinacaraqui.\n34. Ucjjarusti Necao sat faraonajja Josías reyin Eliaquim sat yokaparuwa reyit utt'ayäna awquip lanti, sutipsa yakha sutimpiw uchäna Joacim sasa. Ucatjja Joacaz reyirojj Egiptoruwa apjjaruwayäna, ucanracwa jiwjjaraquïna.\n35. Joacim reyisti Necao sat faraonarojja churänwa cuntï maycäna, kollke, kori take ucanaca, ucanac apthapiñataquejja, Judá orakenquir jakenacaruwa wayt'äna apthapipjjañapataqui. Ucatjja sapa mayniwa kollksa, korsa impuesto pagapjjäna cunjämarutejj amuyt'ascäna uqhamaru, Necao sat faraonaru churañataqui.\n36. Cunapachatï Joacim chachajj pä tunca pheskan maranïna ucqhawa reyïña kalltäna; ucatjja Jerusalén marcanjja tunca mayan maraw apnakäna. Taycapasti Zebuda sat sutinïnwa; jupasti Pedaías chachan phuchapänwa, Ruma chekanquiriraqui.\n37. Ucampis luratanacapajja jan walinacänwa Tatitun nayrakatapana, nayra awquinacapjamaraqui.\n2 Reyes 24:1-20\n1. Joacim reyejj apnakascäna ucqhajja, Babilonianquiri Nabucodonosor reyiwa Judá orakeru catuntir mantanïna. Ucatsti Joacim reyejj quimsa marawa jupar jaysäna. Ucatjja janiw jaysañ muncjjänti, jan ucasti jupataquiw sayt'asjjäna.\n2. Ucampis Tatitojj Joacim reyitaquejj lunthata caldeo, sirio, moabita, amonita, jakenacwa apayanïna. Judá jakenacaru tucjapjjañapataqui, cunjämtï Tatitojj yatiycäna sirviri profetanacap toke uqhamaru.\n3. Acasti lurasïnwa Judá orakempi Tatitojj uqham wact'ayatap laycu, jupan nayrakatapata apakañataqui Manasés reyina take juchanaca luratap laycu,\n4. uqhamarac jan juchan wila wartatap laycuraqui; ucatsti uca lurañampiraqui Jerusalenar phokhantatapata. Ucatwa Tatitojj jan juc'amp perdonañ muncänti.\n5. Ucat ucjjaru Joacim reyin sarnakäwipasa, uqhamarac take cun luratapasa kellkatawa, Judá marcanquir reyinacan crónicas sat libropana.\n6. Cunapachatï jupajj jiwjjäna ucqhajja Joaquín sat yokapaw jupa lantejj reyëjjäna.\n7. Ucat ucsarusti Egiptonquir reyejj janiw wastatampi orakepata mistuncjjänti, Babilonianquir reyiwa take orake catuntasjjäna, Egipto jawirata, Eufrates jawircama uca laycu.\n8. Cunapachatï Joaquín chachajj tunca quimsakallkoni maranïna ucqhawa apnakañ kalltäna, ucatsti Jerusalenanjja quimsa phajjsiwa apnakäna. Taycapasti Nehusta sat sutinïnwa, jupasti Elnatán sat chachan phuchapänwa, Jerusalén marcanquiriraqui.\n9. Ucampis jupan luratanacapajj jan walinacänwa Tatitun nayrakatapana, cunjämtï nayra awquinacapjama.\n10. Qhaya urunacansti Babilonianquiri Nabucodonosor reyin ejercitopajja Jerusalenaruw saräna, ucatjja muyuntapjjänwa nuwantañataqui.\n11. Cunapachatï marcaru nuwantasipcäna ucqhawa Nabucodonosor reyejj purinïna.\n12. Ucatsti Judá ucanquir Joaquín reyejja, taycapampi, oficialanacapampi, jilïrinacapampi, uqhamarac wali uñt'at jakenacapampejj Babilonianquiri reyiruwa catuyasjjapjjäna, ucatjja jupanacarojj preswa catuntapjjäna. Acasti lurasïnwa cunapachatï Nabucodonosor reyejj quimsakallko mara apnakascäna ucqha.\n13. Ucatjja Nabucodonosor reyejj take imatanacwa apsüna Tatitun templopata, reyin palaciopata, cunjämtï Tatitojj yatiycäna uqhamaruwa phokhasiscäna, Israelana Salomón reyipajj cuna yänactejj korita luraycäna Tatitun templopataqui ucanacwa tucjäna.\n14. Ucatjja Jerusalenanquir take jakenacaruwa preso apasjjäna, take jilïrinacaru, suma soldadonacaru, take amparamp luririnacaru, herreronacaru, tunca waranka preso jakenacaru phokhachañcama. Judá orakenjja janiw qhitis kheparcjjänti, jan ucasti wali pobre jakenacaquiwa kheparjjäna.\n15. Nabucodonosor reyisti presjja aparaquïnwa Joaquín reyiru, taycaparu, warminacaparu, oficialanacaparu, uqhamarac uca orakenquir wali aytata jakenacaruraqui. Jupasti presjja apänwa Jerusalenata, Babilonia marcaru.\n16. Babilonianquiri reyejj takpacha wali aytata preso jakenaca apcäna ucanacajja pakallk warankänwa; amparamp luririnacata, herreronacatsa mä warankaraqui, ucjjarusti aparaquïnwa wali ch'aman jakenaca, nuwasiñataquis ch'iqhinacaraqui.\n17. Ucjjarusti Babilonianquiri reyejj Matanías chacharuwa reyita utt'ayäna Joaquín sobrinop lanti, sutipsa yakha sutimpiw uchäna Sedequías sasaraqui.\n18. Cunapachatï Sedequías chachajj pä tunca mayan maranïna ucqhawa reyïña kalltäna, ucatsti Jerusalenanjja tunca mayan maraw apnakäna. Taycapasti Hamutal sat sutinïnwa, jupasti Jeremías chachan phuchapänwa, Libna marcanquiriraqui.\n19. Ucampis jupan luratanacapajj jan walinacänwa Tatitun nayrakatapana, Joacim ucan luratanacapjamaraqui.\n20. Ucatwa Tatitojj colerasïna Jerusalén marcampi, uqhamarac Judá orakpachampisa; ucatsti jupan nayrakatapatjja jakonucünwa. Ucatjja Sedequías reyejj Babilonianquir rey contrawa tucjjäna.\n18. Tatay, janiquiy armasimti, timasirejj jisc'achtamwa, jan amuyt'asir marcasti sutim jisc'achi.\n19. Janiquiy nanacat armasipjjestati, tórtola jamach'ir uñtat pisi ch'amäpjjtwa; janiquiy ajjsarcañ animalanacar catuyapjjestati.\n20. Nanacamp arust'äwi luratamat amtasim, acapachajj jan wali lurañanacamp phokhantatawa.\n21. T'akhesiyat jakejj janiquiy p'enk tucpati, jan cunan jakenacarusa, llaquitanacarusa, sutim jach'añchir tucuyam.\n22. Diosay, sartasiquimaya, amtatamajj amtatapunïpan, jan amuyt'an jakenacan jumatac ñankha luratanacap amtasim.\n23. Janiquiy timanacaman ojjotanacap armasimti, janirac jumar kallantañatac wararitapats armasimti.\n3. Jakejj jan amuyt'asirïtap laycojja suma sarnakañapjja chhakhayiwa, ucatsti jakejj Tatituruquiw juchañchi.\n22. “Ist'apjjam Israelanquir chachanaca, cuntejj sapcäma uca: Diosajj jumanac taypinjja Nazaretanquir Jesusampejj cunayman muspharcaña uñacht'äwinacwa luri. Uca tokeraquiw Jesusajj Diosan asquit uñt'atäna. Uca luratanacsti jumanacajj sumwa yatipjjta.\n23. Ucampisa, cunapachatï Jesusajj jumanacar catuyatäcän ucqhajja, phokhasiscänwa cunjämtï Diosajj nayratpach amtcatayna uqhamarjama. Jumanacasti jucharar jakenacan amparanacap tokew catuntapjjtajja. Ucatsti jiwayapjjaractawa, mä cruzar ch'accatasina.\n24. Ucampis Diosajj Jesusarojj jactayiwa, jiwañar atipjayasa. Jiwasti janiraquiw juparojj atipcaspati.\n25. Rey Davidasti Jesusjjat parlcasinjja aqham sänwa: ‘Nayajj Tatiturojj uñjapunirïtwa nayrakatajjancasquiri. Jupasti cupëjjajjanquiwa, jan qhitis nayar ajjsarayañapataqui.\n26. Ucatpï nayan chuymajjajj cusisiñan phokt'atajja, ucatsti cusisiñ arunac parlaractjja. Ucataracwa janchejjas Diosar catuyat samarani.\n27. Ucatpï jumajj nayan almajj-jja jiwatanac taypir jan jaytcätatejja. Janiraquiw muncätati munat sirviriman janchip ñusjañapsa.\n28. Uñacht'ayaraquistawa jacañar irpir uca thaqui chek sarañsa. Nayan jac'ajjancañamampisti, cusisiñampiw phokhantaraquitäta.’\n29. “Jilatanaca, takenejjay yatstanjja David awquisan jiwatapjja, imasitapsa. Jupan sepulturapasa jiwasanac taypincascchejjaya jichhürcama.\n30. Davidasti profetäsinjja, yatiraquïnwa cuntejj Diosajj juramentompi jupar siscatayna uca: ‘Juman tronomarojj, jumat saraker mayni wawamaruw utt'ayä’ sasa.\n31. Davidajj nayratpachas uñjcaspa uqhamwa parlawayäna Jesucriston jactäwipatjja. Saraquïnwa: ‘Almapajj janiw jiwatanac taypinjj kheparcaspati. Janiraquiw janchipas ñusjcaniti’ sasa.\n32. Uca quicpa Jesusaruw Diosajj jiwatat jactayi. Ucjja take nanacaw sum uñjapjjta.\n33. Uqhamasti Jesusajj Diosan cupi amparapampi aptatawa. Ucatsti Dios Awquitjja Kollan Ajayu catokaraqui, arsutaparjama. Cuntï jichhajj jumanacajj uñjapcta ist'apcaracta, ucajj Diosatwa juti.\n34. Chekpachansa janiw Davidajj alajjpachar maqhatcänti. Ucampis jupa quicpaw säna: ‘Tatitojj Tatitojjarojj siwa: Cupëjjajjar kont'asim,\n35. cunürutejj juman uñisirinacamarojj cayumar usccä ucürcama.’\n36. “Take Israel marcpachaw yatipjjañamajja, jumanacas ch'accatapctasa uca Jesusar Diosajj Cristo Tatitu tucuyatapjja.”\n37. Take acanac ist'asinsti, chuymanacapan wali llact'ataw uñjasipjjäna. Ucatsti Pedrompiru mayni apostolonacampirojj jisct'asipjjänwa: —Jilatanaca, ¿cuns lurapjjäjja? —sasa.\n38. Ucjjarusti Pedrojj jupanacarojj sänwa: —Sapa mayni jumanacajja cutiquipstapjjam, uqhamarac bautisasipjjam Jesucriston sutiparu, juchanacamata perdonatäpjjañamataqui. Ucatwa Diosajj Kollan Ajayu churapjjätam.\n39. Diosan aca arsüwipasti jumanacataquiwa, uqhamarac wawanacamampitaqui, jayanquirinacampitaqui, kawkhanirutejj Dios Tatitusajj jawscaraquini ucanacampitaqui —sasa.\n40. Aca arunacampi, yakha arunacampi cunaw Pedrojj jupanacar ewjjt'äna, saraquïnwa: —Jethektapjjam aca ñankha jucharar jacañata —sasa.\n41. Qhitinacatejj Pedron arunacapar ist'asinjja jaysapcän ucanacajja, Diosaruw cutiquipstanjjapjjäna bautisasisina. Ucürusti mä quimsa warank jakenacjamaw iyawsirinacarojj yapjjattäna.\n42. Takeniw sum arcapjjäna cunjämtejj apostolonacajj yatichcäna uqhamarjama, maynit maynicama suman jacasisa. Uqhamaraquiw tantachasipjjäna Diosat mayisiñataqui, t'ant'a pachjañataquisa.\n43. Take jakenacaw wali sustjasipjjäna muspharasipjjaraquïna. Apostolonacasti walja jach'a milagronaca uñacht'äwinacampi lurapjjäna.\n44. Take qhitinacatejj Jesusar iyawsapcän ucanacajja, mayaquïpjjänwa. Take yänacapasa takenincaraquïnwa.\n45. Jupanacajj aljapjjänwa yänacapsa uqhamarac orakenacapsa. Ucanacsti takeniruw laquintapjjaraquïna sapa mayniru cunataquïy munapjjchi ucarjama.\n46. Sapüruw templon tantachasipjjäna. Utanacapansti mayaquiw t'ant'a pachjasajj mank'asipjjäna take cusisiñampi, llamp'u chuymampiraqui.\n47. Diosarusti wal yupaychapjjäna, take jakenacansa wali munatäpjjaraquïnwa. Tatitusti sapüruw iglesiar yapjjattayäna qhitinacatejj khespiyasiñapäcän ucanacampi.


Venezuela: Mata Redonda ukarux Pachamaman jan walt'äwipat jak'achaski?\tJaqukipäw uñt'ayata/apkatata 25 sata qallta phaxsi 2012 12:50 GMT\nAk uñt'ayama: Mata redondan markachirinakapax, kunax Maracay markankiwa, pachamam jan walt’aw uñstaspa Valencia qutax jan wal tukuñapatak uka yatiyaw jaqinakar yatiyapxi.\nRomualdo Hostos satax awasir purkasax nayrir paqallqürunakan uñachayarakiwa. Hostos akham siwa:\nAk uñt'ayama: twitter facebook reddit googleplusEmail Imprimiñataki QillqiriLaura Vidal\nVictoria Tinta Quispe Perfilan yanapiri »\tKullaka Celia, jallallt’atatawa aka qilqaw ajqukipt’atamata, jutirins jaqukipt’akitawa.\n30 sata qallta phaxsi 2012, 3:41 pm\tAkar jayst'ama LILIBETH CHOQUE\tEstimada:\n10 jallu qallta phaxsi 2012, 9:32 am\tAkar jayst'ama Victoria Tinta\tHola Lilibeth, muchas gracias por tú felicitación, será maravilloso si nos ayudas difundir la pagina está en manos de ustedes.\n14 jallu qallta phaxsi 2012, 3:34 pm\tAkar jayst'ama Aka jayst'äwir jist'antama\nCitizen MediaDesastresEleccionesGovernanceMedio Ambiente